
تعارف

ان اسباق کے دوران، ہم نے کئی بار  ذکر کیا ہے کہ رسولوں کا عقیدہ ان عقائد کے ایک مختصر خلاصے کے طور پر شروع ہوا جن کا اعتراف ابتدائی مسیحی اپنے بپتسمہ کے وقت کرتے تھے۔ اس تناظر میں، یہ تصور کرنا آسان ہے کہ بہت سے لوگوں کے لیے ان کے اعتراف کا سب سے جذباتی حصہ وہ الفاظ  ہوں گے جو ان کی ذاتی نجات  کے بارے میں  ہیں۔ اور کیا یہ بات  ہمارے لیے بھی سچ نہیں ہے؟ ہم اپنے عظیم خدا—باپ، بیٹے اور روح القدس—سے محبت کرتے ہیں۔ اور ہم اس کلیسیا کی قدر کرتے ہیں جو اس نے تعمیر کی ہے۔ لیکن ہماری سب سے بڑی خوشی یہ خوشخبری ہے کہ نجات ہمارے لیے ہے۔ ہم اس یقین پر خوش ہوتے ہیں کہ خدا ہم سے محبت کرتا ہے، وہ ہمارے گناہوں کو معاف کرتا ہے، اور اس نے ہمارے لیے اس زندگی میں بھی اور آنے والے جہان میں بھی ایک شاندار مقام کا وعدہ کر رکھا  ہے ۔
رسولوں کے عقیدے پر ہماری اس سیریز کا یہ چھٹا سبق ہے، اور ہم نے اسے "نجات" کا عنوان دیا ہے۔ اس سبق میں، ہم رسولوں کے عقیدے کے ان ارکان  کا جائزہ لیں گے جو معافی اور ابدی زندگی کی خوشخبری پر ایمان کی تصدیق کرتی ہیں۔ کلامِ مقدس میں لفظ "نجات" مختلف طریقوں سے استعمال ہوا ہے، جو اس بات کی نشاندہی کرتا ہے کہ مسیح میں ہماری نجات کے بہت سے پہلو ہیں۔ جب جدید مسیحی لفظ "نجات" استعمال کرتے ہیں، تو عام طور پر ہمارے ذہن میں ان برکات کا حصول ہوتا ہے جو مسیح نے اپنی کفارہ دینے والی موت سے خریدیں، جس کا آغاز نئے سرے سے پیدا ہونے اور خدا کے ساتھ صلح کرنے سے ہوتا ہے، جو پاکیزگی (sanctification) کے عمل میں زندگی بھر جاری رہتا ہے، اور نئے آسمان اور زمین میں ہماری حتمی تمجید (glorification) پر منتج ہوتا ہے۔ رسولوں کا عقیدہ نجات کے اس پہلو کے بارے میں ان الفاظ میں بات کرتا ہے:
میں ایمان رکھتا ہوں ۔۔۔
گناہوں کی معافی پر، 
جسم کے جی اٹھنے پر، 
اور ہمیشہ کی زندگی پر۔ آمین۔
اب، یہ تینوں تصورات—معافی، جی اٹھنا اور ابدی زندگی—نجات کے بارے میں بائبل کی وضاحت کا مکمل احاطہ نہیں کرتے۔ لیکن رسولوں کے عقیدے میں یہ وہ بنیادی بیانات ہیں جو اس بات کا اعتراف کرتے ہیں کہ جب خدا  ایمانداروں کو بچاتا ہے تو وہ کیا کرتا ہے۔
رسولوں کے عقیدے میں نجات پر ہماری گفتگو  نجات کے ان سب پہلوؤں  میں سے ہر پہلو کا احاطہ کرے گی۔ پہلے، ہم گناہوں کی معافی کے بارے میں بات کریں گے۔ پھر  ہم جسم کے جی اٹھنے کے عقیدے  کا جائزہ لیں  گے۔ اورآخر میں ، ہم ابدی زندگی کی نوعیت پر غور کریں گے۔ آئیے گناہوں کی معافی کے جانے پہچانے  موضوع سے آغاز کرتے ہیں۔



معافی

رسولوں کے عقیدے میں معافی سے کیا مراد ہے، اسے سمجھنے کے لیے ہم تین   ایسے  مسائل پر بات کریں گے جن کا معافی سے گہرا تعلق ہے: پہلا، گناہ کا مسئلہ جو معافی کو ضروری بناتا ہے؛ دوسرا، الٰہی فضل جو معافی کو ممکن بناتا ہے؛ اور تیسرا، ہماری انفرادی ذمہ داری، یعنی وہ چیزیں جن کی  ہمیں معافی حاصل کرنے کے لیے کرنے کی ضرورت ہوتی  ہے۔ ہم پہلے گناہ کے مسئلے پر نظر ڈالیں گے۔
گناہ کا مسئلہ
بائبل پر یقین رکھنے والے مسیحی یہ تسلیم کرتے ہیں کہ یسوع کی موت کی ایک بنیادی وجہ یہ تھی کہ اُس نے اپنی موت کے وسیلے سے  ہمارے گناہ سے پیدا ہونے والے مسئلے کو حل کرنا تھا۔ گناہ ہمیں خدا کی برکات سےدور  کر دیتا ہے اور ہمیں اس کی لعنت  کا سزا وار بنا دیتا  ہے۔ہمارے پاس  کوئی ایسا طریقہ نہیں ہے کہ ہم خود سے  اس مسئلے پر قابو پا سکیں۔ جب ہم گناہ کے مسئلے کی بات کرتے ہیں تو ہمارا مطلب یہی ہوتا ہے: گناہ ہمیں مجرم ٹھہراتا ہے۔ اور مسیح کے بغیر، ہمارے پاس  خود کو گناہ  یا اس کے نتائج سے بچانے کا کوئی راستہ نہیں ہے۔
ہم اس موضوع  پر  تین حصوں میں تحقیق کریں گے کہ کلامِ مقدس گناہ کے مسئلے کے بارے میں کیا سکھاتا ہے۔ پہلے، ہم گناہ کی ایک بائبلی تعریف پیش کریں گے۔ دوسرے، ہم بنی نوع انسان میں گناہ کے آغاز  کے بارے میں بات کریں گے۔ اور تیسرے، ہم گناہ کے نتائج پر نظر ڈالیں گے۔ آئیے گناہ کی تعریف سے شروع کرتے ہیں۔
گناہ کی تعریف  
بائبل گناہ کے بارے میں مختلف طریقوں سے بات کرتی ہے۔ یہ گناہ آلود چیزوں کو بیان کرنے کے لیے بے دینی، بغاوت، تجاوز، خطا، برائی، نشانے سے چوک جانا، اور کئی دوسرے الفاظ استعمال کرتی ہے۔ اور ان میں سے ہر لفظ گناہ کے بارے میں ہماری سمجھ میں کچھ نہ کچھ اضافہ کرتا ہے۔ لیکن جب کلامِ مقدس تجریدی طور پر گناہ کی بات کرتا ہے—یعنی جب وہ اپنی طرف سے گناہ کی تعریف پیش کرتا ہے—تو ایک لفظ دوسروں سے نمایاں نظر آتا  ہے: "بے دینی" یا " شرع کی مُخالِفت "  ۔ بائبل کی لغت میں، گناہ بنیادی طور پر شرع کی مُخالِفت ہے۔ جیسا کہ یوحنا رسول نے 1 یوحنا 4:3 میں لکھا:
 جو کوئی گُناہ کرتا ہے وہ شرع کی مُخالِفت کرتا ہے اور گُناہ شرع کی مُخالِفت ہی ہے۔ (1 یوحنا 4:3) 
ہم گناہ پر شرع کی مُخالِفت کے طور پر یہی زور رومیوں 9:7-25 اور 1 کرنتھیوں 56:15 جیسی جگہوں پر دیکھتے ہیں۔ گناہ کا یہ بنیادی تصور بہت سی مختلف مسیحی روایات کی الٰہیات میں بھی جھلکتا ہے۔ محض ایک مثال کے طور پر، ویسٹ منسٹر شارٹر کیٹیکزم کا سوال و جواب نمبر 14 سنیں۔ اس سوال کے جواب میں کہ:
سوال: گناہ کیا ہے؟
کیٹیکزم جواب دیتا ہے:
گناہ خدا کے قانون/شریعت  کے مطابق نہ  چلنے ، یا اس کی خلاف ورزی کرنے کا نام ہے۔
غور کریں کہ یہ جواب خدا کے قانون کی خلاف ورزی کی دو عمومی اقسام کی نشاندہی کرتا ہے: شریعت کے مطابق نہ   چلنا ، اورشریعت  کی خلاف ورزی کرنا۔ ایک طرف،  شریعت یا خُدا کے قانون  کے مطابق نہ چلنے  سے مراد وہ کام  نہ کرنا  ہے جس کا کلامِ مقدس حکم دیتا ہے۔ اسے اکثر "ترکِ فرض کا گناہ"   کہا جاتا ہے کیونکہ ہم وہ کام چھوڑ دیتے ہیں یا اس میں غفلت برتتے ہیں جو ہمیں کرنا چاہیے تھا۔ دوسری طرف، شریعت  کی خلاف ورزی سے مراد وہ کام کرنا ہے جس سے کلامِ مقدس منع کرتا ہے۔ اس قسم کی قانون شکنی کو اکثر "ارتکابِ گناہ"   کہا جاتا ہے کیونکہ ہم کسی ایسی چیز کو سوچ کر، محسوس کر کے یا کر کے عملی  طور پر گناہ کا ارتکاب کرتے ہیں جس سے کلامِ مقدس روکتا ہے۔
اب، جب ہم خدا کی شریعت  کے بارے میں اس معیار کے طور پر بات کرتے ہیں جو گناہ کی تعریف کرتا ہے، تو یہ بتانا ضروری ہے کہ خدا کا قانون من مانا یا اتفاقی طور پر بنایا ہوا  نہیں ہے۔ اس کے برعکس،شریعت  خدا کے کامل کردار کی عکاسی ہے۔ رومیوں 12:7 میں پولس نے جس طرح  شریعت کو بیان کیا، اسےدیکھیں:
 پس شرِیعت پاک ہے اور حُکم بھی پاک اور راست اور اچّھا ہے۔ (رومیوں 7:12)
جیسا کہ پولس نے یہاں بیان کیا، خدا کے احکامات ہمیشہ پاک، راست اور اچھے ہوتے ہیں۔ یہ احکامات  بالکل ویسے ہی  ہوتے ہیں جیسے خدا خود ہے۔ خدا کے احکامات ہمیشہ اس کی فطرت کے مطابق ہوتے ہیں۔ یہی وجہ ہے کہ کلامِ مقدس سکھاتا ہے کہ اگر ہم خدا سے محبت کرتے ہیں، تو ہم اس کے احکامات پر عمل کریں گے۔ اگر ہم خدا سے محبت کرتے ہیں، تو ہم ان چیزوں سے بھی محبت کریں گے جو خدا کی عکاسی کرتی ہیں، جیسے کہ اس  کی شریعت ہے۔ ہم اسے استثنا 10:5 اور 5:6، 6؛ متی 37:22-40؛ یوحنا 15:14-24 اور بہت سی دوسری جگہوں پر دیکھتے ہیں۔ سنیں کہ یوحنا نے 1 یوحنا 3:5 میں کیا لکھا:
خُدا کی مُحبّت یہ ہے کہ ہم اُس کے حُکموں پر عمل کریں اور اُس کے حُکم سخت نہیں۔ (1 یوحنا 3:5) 
خدا کے لیے محبت کا اظہار اس  کی شریعت  کی فرمانبرداری میں ہوتا ہے۔ لہٰذا، جب ہم اس  کی  شریعت توڑتے ہیں، تو ہم خدا کے لیے محبت کا  عمل نہیں کر رہے ہوتے۔ اور اس کے نتیجے میں، ہم گناہ کر رہے ہوتے ہیں۔
پاک کلام  میں خدا سے محبت کرنے اور اس کا حکم ماننے کا آپس میں بہت گہرا تعلق ہے۔سب سے پہلے ہمیں یہ بات   ذہن نشین کر لینی چاہیے۔ صرف یہ کہنا کہ 'میں خدا سے محبت کرتا ہوں' کافی نہیں ہے۔ خدا سے محبت کرنے کا مطلب  اس کے حکمکو  صرف ایک بوجھ یا فرض  سمجھ کر ماننا نہیں ہے۔ مسیح نے یہ نہیں کہا تھا کہ آپ مجبوریسے  میری باتیں مانیں۔مسیح نےکہا : "اگر تم مجھ سے محبت رکھتے ہو، تو میرے حکموں پر عمل کرو گے۔"اگر آپ کے دل میں سچی محبت ہے، تو آپ خوشی سے اپنی زندگی خدا کے حوالے کر دیں گے۔ جب ہمیں خدا کی ذات سے خوشی ملتی ہے، تو ہم خود بخود اس کی بات ماننا چاہتے ہیں۔ یہ فرمانبرداری کسی ڈر یا بوجھ کی وجہ سے نہیں ہوتی۔ بلکہ یہ اس لیے ہوتی ہے کیونکہ ہم اپنے پیارے خدا کو خوش کرنا چاہتے ہیں۔ہمیں اس بات پر پورا بھروسہ ہوتا ہے کہ خدا کا راستہ ہی سب سے اچھا ہے۔ خدا کا ہر حکم ہماری بھلائی کے لیے ہے۔ ہم جانتے ہیں کہ خدا سچا ہے، اس لیے اس کے طریقے بھی سچے اور بہترین ہیں۔
— ڈاکٹر گلین جی اسکورگی
جب ہم خدا کے لیے محبت کے جذبے سے عمل کرنے میں ناکام رہتے ہیں، تو ہم اس کے خلاف بغاوت کر کے، اس  کی شریعت  سے تجاوز کر کے، بدی کر کے، نشانے سے چوک کر، اور اس کے پاک، راست اور اچھے کردار کی توہین کر کے گناہ کرتے ہیں۔ لیکن جب خدا کے لیے ہماری محبت ہمیں تحریک دیتی ہے، تو ہم اس کے مفادات اور مطالبات کو اپنے مفادات پر مقدم رکھتے ہیں۔ اور اس کے نتیجے میں، ہم اپنی زندگیوں میں بہت سے گناہوں اور ان کے ہولناک نتائج سے بچ سکتے ہیں۔
گناہ کی اس تعریف ، یعنی " خدا  کی شریعت  کی خلاف ورزی" کو    ذہن میں رکھتے ہوئے، آئیے بنی نوع انسان میں گناہ کے آغاز کی طرف مڑتے ہیں۔
گناہ کا آغاز   
ہم میں سے اکثر لوگ پیدائش باب 3 میں درج واقعات سے واقف ہیں، یعنی اس وقت کا احوال جب ہمارے پہلے والدین آدم  اور حوا نے  نیک و بد  کی پہچان کے درخت کا ممنوعہ پھل کھا کر خدا کے خلاف بغاوت کی۔ بائبلی  نکتہ ِ نظر سے، یہ عمل کوئی انفرادی یا  ذاتی  معاملہ  نہیں تھا۔ اس کی وجہ سے پوری انسانی نسل گناہ کی مجرم بن گئی اور گناہ سے آلودہ ہو گئی۔ ماہرینِ الٰہیات عام طور پر اس واقعے کو انسانیت کا "گناہ میں گرنا" یا صرف " گرنا "   کہتے ہیں۔
پیدائش 26:1-31 ہمیں بتاتی ہے کہ جب خدا نے انسانیت کو تخلیق کیا، تو ہم بہت اچھے تھے۔ اس صورت میں، لفظ "اچھا" کا مطلب یہ ہے کہ ہم بالکل وہی تھے جو خدا ہمیں بنانا چاہتا تھا۔ ہمارے پہلے والدین خدا کی پاکیزہ اخلاقی شبیہ تھے، جو خدا کی تخلیق کردہ دنیا کو معمور  کرنے  اور اس پر حکمرانی کر کے اس کی خدمت کرنے کے لیے مکمل طور پر موزوں تھے۔ جیسا کہ پولس نے رومیوں 12:5 میں  کہا، 'گرنے' سے پہلے انسانیت میں گناہ داخل نہیں ہوا تھا۔ ہم نے کبھی گناہ نہیں کیا تھا، ہمارا رجحان گناہ کی طرف نہیں تھا، ہم گناہ سے گندے  نہیں ہوئے تھے، اور ہمارے اندر گناہ کی سکونت نہیں تھی۔
لیکن اس گناہ سے پاک حالت میں بھی، ہمارے پاس گناہ کرنے کی صلاحیت اور موقع دونوں موجود تھے۔ جب خدا نےآدم  اور حوا کو پیدا کیا اور انہیں باغِ عدن میں رکھا، تو اس نے ان پر بہت سی چیزیں ظاہر کیں۔ لیکن ایک حکم   خدا کی خدمت   کے امتحان کے طور پر سامنے آیا۔ پیدائش 16:2-17 میں ہم پڑھتے ہیں کہ خدا نے آدم  اور حوا کو باغ کے کسی بھی درخت سے کھانے کی اجازت دی سوائے نیک و بد  کی پہچان کے درخت کے۔ اور اس قانون کو توڑنے کے امکان نے آدم اور حوا  کو  گناہ کرنے کا ایک موقع فراہم کیا۔
افسوسناک بات یہ ہے کہ جیسا کہ ہم پیدائش 1:3-6 سے جانتے ہیں، سانپ نے حوا کو دھوکہ دے کر ممنوعہ پھل کھلوا دیا۔ پھر حوا نے کچھ پھل آدم کو پیش کیا، اور اس نے بھی اسے کھا لیا۔ آدم اور حوا نے خدا کے حکم کی خلاف ورزی کی اور جان بوجھ کر گناہ کا انتخاب کیا۔ مکاشفہ 9:12 اشارہ کرتا ہے کہ سانپ دراصل شیطان تھا، اور 1 تیمتھیس 14:2  میں بتایا گیا  ہے کہ حوا کو دھوکہ دیا گیا تھا۔ لیکن نہ تو شیطان کے وسوسے اور نہ ہی حوا کی نادانی نے ہمارے پہلے والدین کے گناہ کو معاف کرنے کا جواز فراہم کیا۔ وہ دونوں ا پنی آزاد مرضی سے  اچھائی کے بجائے برائی کا انتخاب کرنے کے مجرم تھے۔
ان واقعات میں ہم ایک بار پھر دیکھتے ہیں کہ گناہ بنیادی طور پر خدا  کی شریعت ، یعنی اس کی ظاہر کردہ مرضی کی خلاف ورزی کا معاملہ ہے۔ جب بھی ہم خدا کے ظاہر کردہ قانون سے ہٹ کر سوچتے، بولتے یا عمل کرتے ہیں، تو ہم اچھائی کے بجائے برائی کا انتخاب کر رہے ہوتے ہیں۔ اور اگر ہمیں دھوکہ دے کر یا ورغلا کر گناہ میں ملوث کیا جائے، تب بھی خدا ہمیں اپنے کیے کا جوابدہ ٹھہراتا ہے۔ اسی لیے خدا کے کلام کو اپنے دلوں میں  رکھنا  بہت فائدہ مند ہوتا  ہے—نہ صرف اس لیے کہ ہم اسے جانیں، بلکہ اس لیے بھی کہ ہم اس سے محبت کریں۔ جب ہم خدا کے قانون کو جانتے ہیں، تو یہ ہمیں گناہ کو پہچاننے میں مدد دیتا ہے تاکہ ہم دھوکہ نہ کھائیں۔ اور جب ہم خدا کے  شریعت  سے محبت کرتے ہیں، تو اس کی فرمانبرداری کا انتخاب کرنا آسان ہو جاتا ہے۔
گناہ کی تعریف اور آغاز پر غور کرنے کے بعد، اب ہم گناہ کے نتائج کو دیکھنے کے لیے تیار ہیں۔
گناہ کے نتائج    
کلامِ مقدس اشارہ کرتا ہے کہ آدم اور حوا کے گناہ کرنے کے بعد، خدا نے پوری انسانی نسل  کی عدالت کی  اور ان پر لعنت بھیجی۔ اس لعنت نے ان کے وجود کے ہر پہلو کو متاثر کیا۔ اس کا فوری نتیجہ وہ روحانی موت تھی جس کا ذکر پورے کلامِ مقدس میں ملتا ہے، جیسا کہ یوحنا 24:5-25، افسیوں 1:2-5، اور کلسیوں 13:2، 14 میں ہے۔ اس نے ہمارے وجود، یعنی جسم اور روح دونوں میں بگاڑ   پیدا کیا، جیسا کہ ہم یرمیاہ 9:17 اور رومیوں 18:7–11:8 میں دیکھتے ہیں۔ اور یہ بالآخر جسمانی موت کا باعث بنا، جیسا کہ ہم پیدائش 19:3 اور رومیوں 12:5 میں پڑھتے ہیں۔ آخر کار، گناہ کی وجہ سے انسانیت جہنم میں خدا کی عدالت کے تحت ابدی سزا کی مستحق ٹھہری، جیسا کہ ہم متی 29:5-30     سے سیکھتے ہیں۔ مشہور مبلغ ، چارلس اسپرجن  ،(1834 سے 1892 ) نے اپنے وعظ  "لعنت کا خاتمہ" (The Curse Removed) میں آدم اور حوا پر خدا کی لعنت کے بارے میں بات کی۔ دیکھیں  کہ انہوں نے کیا کہا:
اس لعنت میں کیا شامل ہے؟ اس میں موت شامل ہے،  جسم کی موت... اس میں روحانی موت شامل ہے، اس باطنی زندگی کی موت جو آدم کے پاس تھی—روح کی وہ زندگی جو اب ختم ہو چکی ہے، اور صرف روح القدس کے ذریعے ہی بحال کی جا سکتی ہے... اور اس میں سب سے آخر میں، اور سب سے بڑھ کر، وہ ابدی موت شامل ہے... وہ سب کچھ جو اس ہولناک، اس خوفناک... لفظ "جہنم" میں شامل  ہے۔
اس سے بھی بدتر بات یہ ہے کہ آدم اور حوا کے گناہ کے نتائج پوری انسانی نسل تک پھیل گئے—یعنی ان تمام لوگوں تک جو قدرتی تولید کے ذریعے ان کی نسل سے پیدا ہوئے۔ ہم گناہ کی اس عالمگیریت کو اول سلاطین 46:8، رومیوں 9:3-12، گلتیوں 3:322 اور افسیوں 3:2 جیسےحوالوں  میں دیکھتے ہیں۔ رومیوں 12:5-19 میں پولس نے آدم کے گناہ کے بارے میں جس طرح بات کی، اسے سنیں:
 پس جِس طرح ایک آدمی کے سبب سے گُناہ دُنیا میں آیا اور گُناہ کے سبب سے مَوت آئی اور یُوں مَوت سب آدمِیوں میں پَھیل گئی اِس لِئے کہ سب نے گُناہ کِیا۔۔۔ کیونکہ جِس طرح ایک ہی شخص کی نافرمانی سے بُہت سے لوگ گُنہگار ٹھہرے اُسی طرح ایک کی فرمانبرداری سے بُہت سے لوگ راست باز ٹھہریں گے۔ (رومیوں 12:5، 19) 
جیسا کہ ہم نے پچھلے سبق میں دیکھا، آدم پوری انسانی نسل کا عہدی سربراہ تھا۔ اور پولس نے سکھایا کہ اس وجہ سے، آدم کا گناہ اس کی تمام نسل کے کھاتے میں ڈال دیا گیا۔ نتیجے کے طور پر، ہم فطرتاً گناہگار ٹھہرتے  ہیں۔ ہم روحانی طور پر مردہ حالت میں دنیا میں آتے ہیں، درد اور مشقت  کا سامنا کرتے ہیں، اور جسمانی موت ہمارا مقدر ہوتی ہے۔
ہم گناہ کی برائی اور اس کے خطرناک نتائج کو کبھی  پوری طرح سمجھ  ہی نہیں سکتے۔ سچی بات تو یہ ہے کہ گناہ صرف ایک غلطی نہیں ہے، بلکہ یہ اپنے پیدا کرنے والے خدا کے خلاف ایک کھلی بغاوت ہے۔ جب ہم گناہ کرتے ہیں، تو ہم خدا کی پاکیزگی اور اس کی شان  کی توہین کرتے  ہیں۔ گناہ کا مطلب ہے خدا کے مقدس قانون کو توڑنا اور اس کے معیار پر پورا نہ اترنا۔ گناہ ہمیں ہر طرح سے خدا کا دشمن بنا دیتا ہے۔ چونکہ خدا بالکل پاک اور مقدس ہے، اس لیے گناہ ہمارے اور اس کے درمیان ایک بہت بڑی دیوار کھڑی کر دیتا ہے اور ہمارے رشتے کو توڑ دیتا ہے۔ خدا اتنا پاک ہے کہ وہ گناہ کو دیکھ بھی نہیں سکتا۔ اپنی اسی پاکیزگی کی وجہ سے، خدا گناہ پر اپنا غصہ ظاہر کرتا ہے اور اس  کی سزا دیتا ہے۔جب ہم اپنے گناہ پر غور کرتے ہیں، تو ہمیں اپنی زندگی کے سب سے بڑے مسئلے کا پتہ چلتا ہے۔ یہ ہمیں ہماری اصل حقیقت دکھاتا ہے۔ لفظ 'گناہ' وہ آئینہ ہے جو ہمیں یہ سمجھنے میں مدد دیتا ہے کہ جب ہم خود کو دیکھتے ہیں تو ہمیں اپنی کمزوریاں کیوں نظر آتی ہیں۔یہ ہمیں یہ بھی یاد دلاتا ہے کہ ہم خود کو اس مشکل سے کبھی نہیں نکال سکتے۔ ہمارے پاس ایسا کوئی طریقہ نہیں ہے کہ ہم اپنی جان بچا سکیں۔ اس مصیبت سے ہمیں صرف اور صرف خدا ہی نکال سکتا ہے۔ اور پیارے خدا نے ہمیں بچانے کا یہ عظیم کام مسیح کے ذریعے مکمل کر دیا ہے تاکہ ہم دوبارہ اس کے قریب ہو سکیں۔
— ڈاکٹر آر ایلبرٹ موہلر جونیئر
گناہ کا مسئلہ واقعی انتہائی سنگین ہے۔ تمام انسانیت مکمل طور پربھٹکی ہوئی اورلعنتی ہے۔ ہمارے پاس اپنی نجات  کا کوئی راستہ نہیں۔ ہم مستقل طور پر خدا کی عدالت کے تحت عذاب کے مستحق ہیں۔ ہمارے لیے اس کی خوشنودی دوبارہ حاصل کرنے یا اپنے گناہ کا ازالہ کرنے کا کوئی طریقہ نہیں ہے۔ خدا کی رحم سے بھری  معافی کے بغیر، نجات کی قطعاً کوئی امید نہیں ہے۔
گناہ کے مسئلے کو دیکھنے کے بعد، ہمیں گناہوں کی معافی پر اپنی  گفتگو کو اس الٰہی فضل کی طرف موڑنا چاہیے جو معافی کو ممکن بناتا ہے۔
الٰہی فضل
اپنی رحمت  کی وجہ سے ، خدا اس بات پر راضی نہیں تھا کہ پوری انسانی نسل ابد تک  گناہ کی لعنت کے نیچے رہے۔ اس کا اب بھی یہ منصوبہ تھا کہ انسانیت زمین کو بھر دے اور اس پر حکمرانی کرے، اور اسے ایک ایسی بادشاہی میں بدل دے جو اس کی موجودگی کے لائق ہو۔ چنانچہ، اس نے گناہ کے مسئلے کو حل کرنے کے لیے ایک  نجات  دینے والا بھیجا۔ اور وہ نجات  دینے والا اس کا بیٹا، یسوع مسیح تھا۔ نجات  دینے والے کے طور پر، یسوع ہمیں ہمارے جرم اور بگاڑ سے بچاتا ہے؛ وہ ہمیں اپنے ساتھ ملاتا ہے؛ وہ دنیا کو خدا کی  زمینی بادشاہی میں بدلنے کی ہماری صلاحیت کو بحال کرتا ہے۔ خدا کا منصوبہ محض انسانوں کی اپنی نجات کے مستحق ہونے کی صلاحیت پر منحصر نہیں ہے۔ یہ خدا کے فضل، اس کی بلا استحقاق عنایت پر منحصر ہے، جو ہمیں ہمارے خاص نمائندے: خداوند یسوع مسیح کے ذریعے عطا کی گئی ہے۔ جیسا کہ ہم رومیوں 23:3-24 میں پڑھتے ہیں:
  اِس لِئے کہ سب نے گُناہ کِیا اور خُدا کے جلال سے محرُوم ہیں۔  مگر اُس کے فضل کے سبب سے اُس مخلصی کے وسِیلہ سے جو مسِیح یِسُوعؔ میں ہے مُفت راست باز ٹھہرائے جاتے ہیں۔ (رومیوں 23:3-24) 
معافی الٰہی فضل  کا کام  ہے   ،  جس میں   تثلیث کی تینوں ہستیاں، باپ، بیٹا اور روح القدس شامل ہیں۔ اور اس کا آغاز باپ سے ہوا۔	
باپ  
نجات اپنے جوہر میں تثلیثی ہے اور تثلیث کی تینوں ہستیاں اس مین شامل ہیں: باپ جو آغاز کرتا ہے، بیٹا جو اسے سرانجام دیتا ہے، روح جو اس کا اطلاق کرتی ہے۔ جب ہم باپ اور بیٹے کے تعلق کے بارے میں سوچتے ہیں تو ہمیں یہی  سوچنا   چاہیے  ... جب ہم باپ، بیٹے اور روح القدس کے بارے میں سوچتے ہیں، تو یہ تینوں ہستیاں ہماری نجات کی منصوبہ بندی میں شامل ہیں۔ یہ تینوں ہستیاں فضل، محبت اور رحمت م کےساتھ  کام کر رہی ہیں اور ساتھ ہی غضب، راستبازی اور عدالت کو بھی برقرار رکھے ہوئے ہیں۔ لہٰذا، جب باپ کو آغاز کرنے والے کے طور پر دیکھا جاتا ہے، تو وہ بیٹے اور روح القدس سےالگ  ہو کر ایسا نہیں کر رہا ہوتا۔
— ڈاکٹر اسٹیفن جے ویلم

معافی کا آغاز باپ سے ہوا کیونکہ وہی تھا جس نے اس کا منصوبہ بنایا۔ عہد نامہِ جدید واضح طور پر سکھاتا ہے کہ باپ نے بیٹے کو دنیا میں بھیجا اور اسے نجات  دینے والے کے طور پر مقرر کیا۔ ہم اسے یوحنا 16:3-18، اعمال 34:2-36، اور عبرانیوں 1:3، 2 میں دیکھتے ہیں۔ عہد نامہِ جدید یہ بھی سکھاتا ہے کہ باپ نے یسوع کو اپنے لوگوں کے مخلصی دینے والے کے طور پر بااختیار بنایا، اور صلیب پر یسوع کی قربانی کو گناہ کی قیمت کے طور پر قبول کرنے کا وعدہ کیا۔ ہم باپ کے اس کردار  کے بارے میں یوحنا 14:10-18، کلسیوں 18:1-20 اور عبرانیوں 10:2 جیسےحوالوں  میں پڑھتے ہیں۔ درحقیقت، رومیوں 25:3 کہتا ہے کہ وہ باپ ہی تھا جس نے یسوع کو قربانی کے طور پر پیش کیا۔ سنیں کہ پولس نے وہاں کیا لکھا:
اُسے خُدا نے اُس کے خُون کے باعِث ایک اَیسا کفّارہ ٹھہرایا جو اِیمان لانے سے فائِدہ مند ہو تاکہ جو گُناہ پیشتر ہو چُکے تھے اور جِن سے خُدا نے تحمُّل کر کے طرح دی تھی اُن کے بارے میں وہ اپنی راست بازی ظاہِر کرے۔ (رومیوں 25:3) 
باپ نے    نجات کے کام کا پُورا منصوبہ تشکیل دیا ۔ یہ اس کا رحیمانہ منصوبہ اور شفیق خواہش ہے کہ وہ ہمارے گناہوں کو معاف کرے اور ہمیں برکت دے۔ اور یہ اس کا اختیار ہے جو نجات کو ممکن اور یقینی بناتا ہے۔
یہ سمجھنا  کہ صلیب پر یسوع اپنے آسمانی باپ کے غصے کو اپنے لوگوں سے   دور کرنے کی کوشش کر رہا ہے ، اس لئے کہ یسوع محبت کرنے والا ہے اور باپ نہیں، دراصل یسوع مسیح کے کفارہ دینے والے کام کی  سنگین غلط تشریح ہے... صلیب پر یسوع کا کام دراصل اپنے لوگوں کے لیے باپ کی سابقہ محبت کا اظہار ہے۔ ذرا سوچیں کہ عہد نامہِ جدید میں اس بات پر کتنی بار زور دیا گیا ہے کہ یسوع کا اس دنیا میں آنا اور اس کا صلیب اٹھانا درحقیقت باپ کی محبت کا نتیجہ ہے۔ وہ آیت جو ہم میں سے اکثر اپنی مسیحی زندگی میں شاید سب سے پہلے حفظ کرتے ہیں، یوحنا 16:3، اس بات پر زور دیتی ہے کہ "خدا نے دنیا سے ایسی محبت رکھی کہ اس نے اپنا اکلوتا بیٹا بخش دیا..." اب، اس آیت میں کس کی محبت پر زور دیا جا رہا ہے؟ میرا مطلب کسی بھی طرح یسوع کی محبت کو کم کرنا نہیں ہے، لیکن اس آیت میں  آسمانی باپ کی محبت پر زور دیا جا رہا ہے جس نے اپنا بیٹا دے دیا۔
— ڈاکٹر جے لیگن ڈنکن III 
وہ الٰہی فضل جو ہماری معافی کی تکمیل  کرتا ہے، اس میں بیٹا بھی شامل ہے، جو ہمارا منجی    ہے۔
بیٹا   
باپ کے وعدے کی تکمیل کے طور پر، بیٹے کو دنیا میں بھیجا گیا، جس نے انسانوں کے گناہ کا کفارہ ادا کرنے کے لیے، یسوع کے طور پر مجسم ہو کر وہ مسیحا بننا قبول کیا جس کا طویل عرصے سے انتظار تھا۔ ہم یہ تعلیم رومیوں 25:3-26، عبرانیوں 14:2-17، اور 5:10-10 جیسی بہت سی جگہوں پر  دیکھتے ہیں۔ یسوع نے گناہگاروں کی جگہ صلیب پر مر کر  ہمارے گناہ کا کفارہ ادا کیا۔ اس نے وہ الٰہی لعنت اپنے اوپر لی جو ہمارے گناہ کی وجہ سے ہم پر آئی ہوئی تھی۔ اور اس کی کامل راستبازی ہمارے کھاتے میں ڈال دی گئی، تاکہ ہم گناہگار نہیں بلکہ خدا کے فرمانبردار بچوں کے طور پر شمار کیے جائیں۔ ان حوالوں کی ایک مختصر فہرست دیکھیں  جہاں یہ موضوع  نظر آتا  ہے: یوحنا 14:10-18، گلتیوں 20:2، 2 کرنتھیوں 21:5، اور عبرانیوں 9:10-14۔ جیسا کہ پولس نے افسیوں 1:1 7 لکھا:
ہم کو اس [یسوع مسیح]   میں اُس کے خُون کے وسِیلہ سے مخلصی یعنی قصُوروں کی مُعافی اُس کے اُس فضل کی دَولت کے مُوافِق حاصِل ہے۔ (افسیوں 7:1) 
 ہمارے گناہ اس لیے معاف نہیں کیے گئے کہ خدا  نے انہیں نظر انداز کردیا  ہے، بلکہ اس لیے کہ اس نے انہیں مسیح میں سزا دی ہے۔ اور یہی وجہ ہے کہ کلامِ مقدس ہمیں اپنی نجات میں اس قدر اعتماد رکھنے  کو کہتا  ہے۔
باپ اور بیٹے کے ان کاموں پر انحصار کرنے کے علاوہ، معافی روح القدس کے الٰہی فضل کا نتیجہ بھی ہے۔
روح القدس  
روح القدس تثلیث کی وہ ہستی ہے جو دراصل ہماری زندگیوں پر معافی کا اطلاق کرتی ہے۔ باپ نے منصوبے بنائے اور بیٹے نے کفارہ مکمل کیا۔ لیکن ہمارے گناہ اس وقت تک حقیقت میں معاف نہیں ہوتے جب تک روح القدس اپنا کام نہ کرے۔ جب ہم پہلی بار ایمان لاتے ہیں، تو روح اس وقت تک کے ہمارے تمام کیے گئے گناہوں کو معاف کر کے ہمیں خدا کے ساتھ ملاتا ہے۔ وہ ہماری روحوں کو نیا جنم دے کر ہمیں نئی روحانی زندگی بھی عطا کرتا ہے، جیسا کہ یسوع نے یوحنا 5:3-8 میں بات کی تھی۔ اعمال 18:11 اس تجربے کو "زندگی کے لیے توبہ" کے طور پر بیان کرتا ہے کیونکہ نئے جنم اور ایمان میں  اپنے گناہوں پر افسوس  اور اعتراف  ہمیشہ شامل      ہوتے ہیں ۔ اس خیال کی تصدیق بہت سے اقتباسات سے ہوتی ہے، جیسے کہ 1 کرنتھیوں 11:6۔ اور   پھر روح ہماری پوری زندگی میں ہم پر معافی کا اطلاق جاری رکھتا ہے۔ وہی ہے جو ہمارے ایمان کو برقرار رکھتا ہے، جو ہمیں روزانہ توبہ کی طرف لے جاتا ہے، اور جو مسلسل ہم پر معافی کا اطلاق کرتا  رہتا ہے۔ ہم اسے رومیوں 1:8-16 اور گلتیوں 5:5 جیسی آیات میں  دیکھتے ہیں۔  اس کی محض ایک مثال کے طور پر، سنیں کہ پولس نے 2 تھسلنیکیوں 13:2 میں کیا لکھا:
خُدا نے تُمہیں اِبتدا ہی سے اِس لِئے چُن لِیا تھا کہ رُوح کے ذرِیعہ سے پاکِیزہ بن کر اور حق پر اِیمان لا کر نجات پاؤ۔ (2 تھسلنیکیوں 13:2) 
یہاں پولس نے لکھا کہ ایماندار روح کے ان کاموں سے بچائے جاتے ہیں جو ہمیں گناہ اور نا   راستی سے پاک کرتے ہیں، یعنی روح کے وہ کام جو ہم پر معافی کا اطلاق کرتے ہیں۔ اور جب ہم سچائی پر ایمان لانا جاری رکھتے ہیں تو روح ہم پر معافی کا اطلاق جاری رکھتا ہے۔
باپ، بیٹا اور روح القدس سب ہمارے لیے نجات بخش فضل کا مظاہرہ کرتے ہیں۔ اور ہماری زندگیوں کے لیے اس کے کم از کم تین نتائج نکلتے ہیں۔ اول، جب ہم گناہ کرتے ہیں اور معافی اور نجات کے دیگر پہلوؤں کے لیے خدا سے رجوع کرتے ہیں، تو یہ درست اور مناسب  ہے کہ ہم اپنی التجائیں ان تینوں الٰہی ہستیوں کے سامنے پیش کریں۔ دوم، جب ہم یہ برکات حاصل کرتے ہیں، تو ہمیں خدا کی ان تینوں ہستیوں کا شکر ادا کرنا چاہیے۔ اور سوم، یہ جانتے ہوئے کہ تثلیث کی تینوں ہستیاں ہم سے محبت کرتی ہیں اور ہماری مخلصی کو یقینی بنانے کے لیے کام کرتی ہیں ،ہم اپنی نجات میں بڑا اعتماد حاصل کر سکتے ہیں، ۔ باپ، بیٹا اور روح القدس سب مل کر، ہمارے فائدے کے لیے، گناہ کے مسئلے کو حل کرنے کے لیے کام کر رہے ہیں۔
گناہ کے مسئلے اور الٰہی فضل کے  نکتہ ِ نظر سے گناہوں کی معافی کا جائزہ لینے کے بعد، اب ہم معافی کے معاملے میں  انفرادی ذمہ داری  کے  کردار کے بارے میں بات کرنے کے لیے تیار ہیں   ۔
انفرادی ذمہ داری
کلامِ مقدس واضح طور پر سکھاتا ہے کہ خدا ہر شخص کے گناہ معاف نہیں کرتا۔ کچھ لوگ معاف کر دیے جاتے ہیں، اور کچھ نہیں۔ ایسا کیوں ہے؟ انسانی  نکتہ ِ نظر سے، اس کی وجہ یہ ہے کہ معافی کے عمل میں عام طور پر انفرادی ذمہ داری کا عنصر شامل ہوتا ہے۔ عمومی طور پر، وہ لوگ جو ان ذمہ داریوں کو پورا کرتے ہیں وہ معاف کر دیے جاتے ہیں، لیکن جو ان ذمہ داریوں سے جی چراتے ہیں وہ معاف نہیں کیے جاتے۔
انفرادی ذمہ داری کے کردار پر ہماری گفتگو  دو حصوں میں تقسیم ہوگی۔ پہلے، ہم کچھ ایسی شرائط کا ذکر کریں گےجو کلامِ مقدس کے مطابق  معافی کے لیے عام تقاضے ہوتے ہیں۔ اور دوسرے، ہم معافی حاصل کرنے کے ذرائع کے بارے میں بات کریں گے۔ آئیے ان شرائط سے شروع کرتے ہیں جنہیں کلامِ مقدس معافی کے ساتھ جوڑتا ہے۔
شرائط   
کلامِ مقدس معافی کے لیے دو بنیادی شرائط کا ذکر کرتا ہے۔ اول،   خدا پر ایمان   معافی کے لیے ایک لازمی شرط   ہے۔ کلامِ مقدس میں، ایمان ایک  کئی پہلو رکھنے والا تصور ہے۔ لیکن اس تناظر میں، جب ہم خدا پر ایمان کی بات کرتے ہیں، تو ہمارے ذہن میں یہ  عناصر ہوتے ہیں  :  خدا کی الٰہی حاکمیت کا اعتراف، اس کے سامنے وفادارانہ تابعداری، اور یہ توکل کہ وہ ہمارے نجات  دینے والے، یسوع مسیح کی خاطر ہم پر رحم کرے گا۔ اگرچہ آج کے دور کے لوگوں  کو یہ عجیب لگ سکتا ہے، لیکن کلامِ مقدس اکثر اس قسم کے ایمان کو "خدا کا خوف" قرار دیتا ہے۔ مثال کے طور پر، زبور 8:103-13 معافی کی مشروط نوعیت کو اس طرح بیان کرتا ہے:
خُداوند رحِیم اور کرِیم ہے۔قہر کرنے میں دِھیما اور شفقت میں غنی۔وہ سدا جِھڑکتا نہ رہے گا۔وہ ہمیشہ غضب ناک نہ رہے گا۔اُس نے ہمارے گُناہوں کے مُوافِق ہم سے سلُوک نہیں کِیااور ہماری بدکارِیوں کے مُطابِق ہم کو بدلہ نہیں دِیا۔کیونکہ جِس قدر آسمان زمِین سے بُلند ہےاُسی قدر اُس کی شفقت اُن پر ہے جو اُس سےڈرتے ہیں۔جَیسے پُورب پچھم سے دُور ہےوَیسے ہی اُس نے ہماری خطائیں ہم سے دُورکر دِیں ۔جَیسے باپ اپنے بیٹوں پر ترس کھاتا ہے وَیسے ہی خُداوند اُن پر جو اُس سے ڈرتے ہیں ترس کھاتا ہے۔
(زبور 8:103-13) 
غور کریں کہ معافی حاصل کرنے والے وہی  لوگ ہیں جو خداوند سے ڈرتے ہیں  ، اور  جن کی خطائیں دور کر دی جاتی ہیں۔ یہی تصور پوری بائبل میں ملتا ہے۔ مثال کے طور پر، 2 تواریخ 18:30، 19 میں کہا گیا ہے کہ خداوند ان لوگوں کو معاف کرتا ہے جو اپنے دلوں کو اس کی تلاش پر لگاتے ہیں۔ مرقس 12:4 میں، یسوع نے  بتایا  کہ صرف وہی لوگ معافی کے لیے خداوند کی طرف مڑ سکتے ہیں جو اُسے محسوس کرتے اور سمجھتے ہیں۔ اور اعمال 26:26 17، معافی صرف وہی حاصل کر سکتے ہیں جن کی آنکھیں خداوند کے جلال اور قدرت کی سچائی کے لیے کھل گئی ہوں۔
کلامِ مقدس میں معافی کی دوسری عام شرط "شکستہ دلی"  ہے۔ شکستہ دلی سے مراد گناہ پر حقیقی دکھ ہے؛ یہ  خدا  کی شریعت  کی خلاف ورزی پر سچی ندامت ہوتی ہے۔ یہ محض پکڑے جانے یا سزا پانے کا دکھ نہیں ہے، بلکہ اس بات  کو ماننا  کہ خداوند کے تقاضے پاک ہیں، اور اسے عزت دینے میں ناکام رہنے پر دل  افسوس  کرنا  ہے۔
جہاں تک پشیمانی کا تعلق ہے، آپ کو اور مجھے اپنے گناہ کے جرم کو محسوس کرنا چاہیے۔ میں داؤد کے بارے میں سوچتا ہوں جب اس نے بت سبع کے ساتھ گناہ کیا تھا۔ جی ہاں، اس نے بت سبع کے خلاف گناہ کیا تھا، اور اس نے بت سبع کے شوہر کے خلاف بھی  گناہ کیا تھا۔ اس نے عہد نامہِ قدیم کی کلیسیا کے خلاف گناہ کیا تھا، لیکن آخر کار اس نے کہا  "میں نے تیرا ہی، ہاں تیرا ہی گناہ کیا اور وہ کام کیا جو تیری نظر میں برا ہے۔"  ان الفاظ میں  آپ اس کے دل کی پشیمانی کو محسوس کر سکتے  ہیں۔ میرے خیال میں  آج کے دور کی  اصطلاح "شکستہ دلی" ہے، اور ہمیں کلام کی ضرورت ہے کہ روح کے ذریعے وہ ہمیں توڑ دے،  اور ہمیں خدا کے حضور شکستہ کر دے۔
— ڈاکٹر ڈیرک تھامس

مثال کے طور پر، 2 سموئیل 11 میں، جب داؤد نے بت سبع کے ساتھ زنا کیا  تو اُس نے کوئی ندامت ظاہر نہیں کی۔ اور پھر اس کے حمل کو چھپانے کے لیے اس کے شوہر اوریاہ کی موت کا بندوبست کیا۔ وہ بت سبع کے حمل کے پورے وقت تک، بچے کی پیدائش کے بعد تک اپنے کاموں پر کسی دکھ کے بغیر زندہ رہا۔  پھر اس وقت ،جیسا کہ ہم 2 سموئیل 12 میں سیکھتے ہیں ، ناتن نبی نے داؤد کو اس کے گناہ پرسرزنش کی  ۔ صرف تب  ہی داؤد نے اپنے جرم کا اعتراف کیا اور اس پر گہری ندامت محسوس کی۔ پھر، سچی شکستہ دلی کی کیفیت میں، اس نے زبور 51 لکھا ، تاکہ اپنے دکھ اور افسوس کی گہرائی کا اظہار کر سکے۔ اور  یہ  اس کی  توبہ کا عظیم زبور ہے ۔ زبور 6:51، 17 میں داؤد نے جو لکھا اس پر غور کریں: 
دیکھ تُو باطِن کی سچّائی پسند کرتا    ہےاور باطِن ہی میں مُجھے دانائی سِکھائے گا۔... شِکستہ رُوح خُدا کی قُربانی ہے۔اَے خُدا تُو شِکستہ اور خستہ دِل کو حقِیر نہ جانے گا۔(زبور 6:51، 17) 
داؤد نے پہچان لیا کہ خدا کی معافی حاصل کرنے کے لیے، اسے اپنے گناہ کے بارے میں خدا کے  نکتہ ِ نظر کو اپنانے کی ضرورت ہے۔ اسے اپنے کیے سے نفرت کرنے اور اس پر واقعی نادم ہونے کی ضرورت تھی۔
شکستہ دلی پر یہی زور ہم زبور 1:32، 2 میں دیکھتے ہیں، جہاں معافی ان لوگوں کو ملتی ہے جن کے اندر کوئی فریب نہیں ہوتا۔ ہم اسے یسعیاہ 7:55 میں بھی دیکھتے  ہیں، جہاں خدا کی رحمت ان لوگوں کو دی جاتی ہے جو اپنے گناہ کو ترک کرتے ہیں۔ اور ہم اسے یرمیاہ 5:5 3 سنتے ہیں، جہاں معافی ان لوگوں کو نہیں دی جاتی جن کے دل اپنے گناہ کے  بارے میں  سخت ہیں۔
میرا ماننا ہے کہ ہم اپنے دل میں سچی توبہ اور پشیمانی کا احساس تب پیدا کر سکتے ہیں جب ہم اپنی پوری توجہ خدا کی پاکیزگی پر لگائیں۔ ہم یہ کام پاک کلام   کے ذریعے کر سکتے ہیں۔ پیدائش سے لے کر مکاشفہ تک، بائبل ہمیں ایک ایسے خدا کے بارے میں بتاتی ہے جو نافرمان لوگوں کے ساتھ رفاقت نہیں رکھ سکتا۔ وہ خدا نافرمانوں کی عدالت کرتا ہے اور گناہ کرنے والوں کو سزا دیتا ہے۔ یہی دراصل خدا کی پاکیزگی کی اصل حقیقت ہے۔جب ہم خدا کی اس عظیم پاکیزگی کے بارے میں گہرائی سے سوچیں ، تو پھر ہمیں اپنی زندگی کے پچھلے ریکارڈ پر نظر ڈالنی چاہیے۔ ہمیں ان طریقوں کو یاد کرنا چاہیے جن سے ہم نے خدا کے حکم توڑے، اس کی نافرمانی کی، اور اس کے بتائے ہوئے راستوں سے بھٹک گئے۔ ہم نے اپنی زندگیوں میں ایسے کام کیے جن سے خدا کی بدنامی ہوئی۔پھر ہمیں یہ سوچنا چاہیے کہ وہ تمام سزا جو میرے گناہوں کی وجہ سے مجھے ملنی چاہیے تھی، وہ دراصل مسیح کے کندھوں پر ڈال دی گئی تھی۔ مسیح نے وہ ساری تکلیف میرے لیے برداشت کی۔ یہ بات مجھے  یاد دلاتی  ہے کہ میرے گناہ کتنے سنگین اور ہولناک تھے۔ میرے گناہ اتنے بڑے تھے کہ ان کا کفارہ صرف خدا کے بیٹے کی موت ہی سے ممکن تھا۔جب مجھے خدا کی پاکیزگی کے سامنے اپنے گناہوں کی شدت کا احساس ہوتا ہے، تو میرے دل میں گناہ کے خلاف نفرت اور دکھ بڑھ جاتا ہے۔ اس احساس سے سچی توبہ پیدا ہوتی ہے۔ اور اسی توبہ سے ایک سچی کوشش جنم لیتی ہے کہ میں   اپنی زندگی کو خدا کے حوالے کروں تاکہ پاکیزگی سے جی سکوں۔ میں خدا کو یہ بتا سکوں کہ مجھے اپنے ان گناہوں پر کتنا افسوس ہے جن کی وجہ سے مسیح کو میرے لیے دکھ اٹھانا پڑا۔
— ڈاکٹر جے آئی پیکر
ایمان اور شکستہ دلی کی شرائط ہر شخص کی زندگی کے لیے اہم ہیں، خواہ ہم ایماندار ہوں یا نہ ہوں۔ ان لوگوں کے لیے جنہوں نے مسیح کو خداوند اور نجات دہندہ کے طور پر قبول نہیں کیا، یہ شرائط ان کے لیے مواقع ہیں کہ وہ خدا کے پاس آئیں تاکہ اپنے گناہوں کی معافی پائیں اور مسیح میں نئی زندگی کا آغاز کریں۔ ہم میں سے ان لوگوں کے لیے جو پہلے ہی خداوند کے ہیں، یہ اس بات کی یاد دہانی ہیں کہ ہمیں مسلسل ایمان کی زندگی گزارنے اور ان گناہوں پر واقعی نادم ہونے کی ضرورت ہے جو ہم سے سرزد ہوتے رہتے ہیں، تاکہ ہم روزانہ کی بنیاد پر معافی اور پاکیزگی حاصل کرنا جاری رکھ سکیں۔
اب جبکہ ہم دیکھ چکے ہیں کہ معافی کی شرائط میں عام طور پر خدا کا ہمارے دلوں میں ایمان اور شکستہ دلی پیدا کرنا شامل ہے، آئیے ان عام ذرائع پر نظر ڈالیں جن کے ذریعے ہم معافی حاصل کر سکتے ہیں۔
ذرائع  
بعض اوقات مسیحی "فضل کے ذریعے"   اور "فضل کی بنیاد"  کے درمیان فرق کرنے میں ناکام رہتے ہیں۔ نتیجے کے طور پر، وہ غلطی سے یہ سوچتے ہیں کہ فضل کے کسی ذریعے کو فضل کمانے کے لیے، یا خدا کو ہم پر مہربان ہونے پر مجبور کرنے کے لیے استعمال کیا جا سکتا ہے۔ لہٰذا، ایک "ذریعے" اور ایک "بنیاد" کے درمیان واضح فرق کرنا ضروری ہے۔ اس فرق کو سمجھنے کے لیے  فرض  کریں کہ ایک شخص کو چوٹ سے صحت یاب ہونے کے لیے جسمانی تھراپی کی ضرورت ہے۔ یہ تھراپی مہنگی ہے، اور اس کے اخراجات ایک عطیہ  دینے  ادا کرتا ہے۔ ہم کہہ سکتے ہیں کہ وہ "ذریعہ" جس سے وہ شخص مکمل طور پر صحت یاب ہوتا ہے، وہ تھراپی ہے۔ لیکن اس بحالی کی "مالی بنیاد" وہ عطیہ ہوگا۔ ہم اس  فرق  کا خلاصہ یہ کہہ کر سکتے ہیں کہ "بنیاد" وہ زمین یا استحقاق ہے جس پر کوئی عمل یا نتیجہ قائم ہوتا ہے، جبکہ "ذریعہ" اس عمل یا نتیجے کو وقوع پذیر کرنے کا ایک  وسیلہ  یا طریقہ کار ہے۔
جب خدا سے معافی اور فضل حاصل کرنے کی بات آتی ہے، تو اس کی بنیاد ہمیشہ مسیح کا استحقاق ہوتا ہے، جو اس نے اپنی فرمانبردارانہ زندگی اور صلیب پر اپنی قربانی کی موت کے ذریعے کمایا۔ ہم اسے متی 28:26، کلسیوں 13:1، 14، اور 1 یوحنا 12:2 جیسی  آیات میں  دیکھتے ہیں۔ معافی ہمیشہ کمائی جاتی ہے، لیکن یہ مسیح نے کمائی ہے، ہم نے نہیں۔ اور وہ بنیادی ذریعہ جس کے ذریعے تمام فضل کا ہماری زندگیوں پر اطلاق ہوتا ہے، وہ ایمان ہے۔ چاہے براہِ راست خدا سے اظہار کیا جائے یا فضل کے ذرائع کے ذریعے، ایمان وہ بنیادی زریعہ  ہے جس کے ذریعے خدا ہماری زندگیوں میں فضل اور دیگر برکات کا اطلاق کرتا ہے۔ کلامِ مقدس کئی ایسے ذرائع کا ذکر کرتا ہے جن کے ذریعے ایمان عام طور پر کام کرتا ہے۔ اس سبق کے مقاصد کے لیے، ہم ان دیگر ذرائع کا دو عمومی زمروں میں خلاصہ کر سکتے ہیں، جس کا آغاز دعا سے ہوتا ہے۔
پورے کلامِ مقدس میں، دعا کو فضل اور معافی کے لیے خدا سے التجا کرنے کے ایک عام ذریعے کے طور پر پیش کیا گیا ہے۔ مثال کے طور پر، بائبل عام طور پر اعتراف اور توبہ کی دعاؤں کو ایمان کے اظہار کے طور پر بیان کرتی ہے جن کے ذریعے روح القدس ہم پر معافی کا اطلاق کرتا ہے۔ ان دعاؤں کی تاثیر اول سلاطین 29:8-40، زبور 1:32-11، اعمال 22:8، 1 یوحنا 9:1 اور بہت سی دوسری جگہوں پر سکھائی گئی ہے۔ ان لوگوں کے لیے جو ابھی خداوند کو جاننے کے مرحلے میں ہیں، اعتراف اور توبہ کی باایمان دعائیں وہ ذریعہ ہیں جن کے ذریعے روح القدس ابتدائی طور پر ان کی زندگیوں میں معافی اور نجات کا اطلاق کرتا ہے۔ یہی وجہ ہے کہ کلیسیا نے اعمال 18:11 میں تبدیلیِ قلب کو "زندگی کے لیے توبہ" قرار دیا۔ اور تمام ایمانداروں کے لیے، اعتراف اور توبہ کی دعائیں ہماری زندگیوں میں خدا کا فضل حاصل کرنے کا اہم ذریعہ بنی رہتی ہیں۔ جیسا کہ ہم 1 یوحنا 9:1 میں پڑھتے ہیں:
اگر اپنے گُناہوں کا اِقرار کریں تو وہ  [خدا] ہمارے گُناہوں کے مُعاف کرنے اور ہمیں ساری ناراستی سے پاک کرنے میں سچّا اور عادِل ہے۔ (1 یوحنا 9:1) 
انجیل کی شاندار خوشخبری یہ ہے کہ خدا ہمارے لئے   مسیح کے کفارے  اور قربانی  کے کام   کی بنیاد پر  ، ہمارے گناہوں کو مفت معاف کر دیتا ہے۔ اور ہم محض ایمان کے ساتھ مانگ کر یہ معافی حاصل کر سکتے ہیں۔
  بہت سے لوگ یہ سوچتے ہیں کہ اگر آپ یہ سکھائیں گے کہ خدا گناہگاروں کو محض اس لیے معاف کر دے گا کہ وہ اس کے پاس آ کر کہیں، "اے آسمانی باپ، مجھے معاف کر دے،" تو اس سے خدا کے فضل کی اہمیت کم ہو جائے گی۔ لیکن حقیقت یہ ہے کہ یہ خدا کے فضل کی قدر و قیمت کو بڑھاتا ہے، اس لیے نہیں کہ ہماری توبہ ہمیں بچاتی ہے یا اس لیے کہ یہ وہ بنیاد ہے جس پر خدا ہمیں معاف کرتا ہے، بلکہ اس لیے کہ خدا نے خود اپنے اکلوتے بیٹے کی بے انتہا قیمتی اور بیش بہا موت کے ذریعے ہماری معافی اور صلح کی بنیاد فراہم کی ہے۔
— ڈاکٹر جے لیگن ڈنکن III

یہ حقیقت کہ خدا کا بیٹا، یسوع مسیح، جو تثلیث کی دوسری ہستی ہے، زمین پر آیا اور تیس سال عاجزی اور خدمت گزاری میں گزارے اور پھر صلیب پر دکھ اٹھایا اور جان دی—اس نے ہمارے گناہوں کا جرمانہ ادا کرنے کے لیے صلیب پر گناہ کا ابدی قرض اپنے اوپر لے لیا۔ یہ ایک ابدی قیمت ہے، یہ ایک ابدی لاگت ہے، ایک بہت بڑی لاگت، ہمارے گناہوں کے لیے ایک لامحدود قیمت۔ لہٰذا، یہ  فضل کسی بھی طرح سستا فضل نہیں ہے۔ یہ اب تک کا حاصل کیا گیا سب سے مہنگا فضل ہے۔ ہم اسے ایک مفت تحفے کے طور پر حاصل کرتے ہیں، لیکن صرف اس لیے کہ یسوع نے ہمارے لیے اپنا سب کچھ دے دیا۔
— ڈاکٹر مارک ایل سٹراس
وہ تمام لوگ جو اس کے پاس آتے ہیں اور صرف یہ کہتے ہیں، "اے خداوند، مجھے معاف کر دے،" وہ معاف کر دیے جاتے ہیں۔ اس لیے نہیں کہ ان کی معافی کی درخواست بہت اچھی یا بیش قدر  تھی، اس لیے نہیں کہ ان کی توبہ بہت اچھی تھی، بلکہ اس لیے کہ یسوع نے وہ سب کچھ کر دیا ہے جو ہمارے آسمانی باپ کے ساتھ دوبارہ رفاقت میں  ایک  ہونے کے لیے ضروری ہے۔
— ڈاکٹر جے لیگن ڈنکن سوم
اعتراف اور توبہ کی دعاؤں کے علاوہ،  معافی کے عام ذرائع کے طور پر کام کرتی ہیں ۔ ہمیں یہ ذکر کرنے کے لیے ذرا ٹھہرنا  چاہیے کہ ،  شفاعت کی دعائیں غیر معمولی ذرائع کے طور پر کام کرتی ہیں۔ شفاعت کی تعریف یوں کی جا سکتی ہے: ثالثی؛ یا کسی دوسرے کی طرف سے التجا یا دعا۔
کلامِ مقدس مؤثر شفاعتی دعائیں مانگنے والے لوگوں کی بہت سی بائبلی مثالیں  بیان کرتا ہے۔ ہم اسے گنتی 19:14-20 میں دیکھتے ہیں، جہاں خداوند نے موسیٰ کی شفاعتی دعا کے جواب میں اسرائیل کے گناہ کو معاف کر دیا۔ ہم اسے 2 تواریخ 18:30-20 میں دیکھتے  ہیں، جہاں خداوند نے حزقیاہ کی شفاعت کے جواب میں ان لوگوں کو معاف کر دیا جنہوں نے عیدِ فسح کے لیے مناسب تیاری نہیں کی تھی۔ ہم اسے ایوب 5:1 میں دیکھتے ہیں، جہاں   ایوب باقاعدگی سے اپنے بچوں کے لیے مؤثر شفاعتی قربانیاں پیش کرتا تھا۔ اور ہم اسے یعقوب 14:5، 15 میں دیکھتے ہیں، جہاں یعقوب نے سکھایا کہ کلیسیا کے بزرگ ان لوگوں کے لیے معافی حاصل کر سکتے ہیں جنہوں نے گناہ کیا ہے۔ خدا ہمیشہ وفاداروں کی شفاعتی دعاؤں کے جواب میں معافی کا اطلاق نہیں کرتا، لیکن ایسے بہت سے مواقع موجود  ہیں جب  اس نے ایسا کیا  ہے۔
اور انسانی شفاعت کی ان اقسام سے ہٹ کر، بیٹا اور روح القدس دونوں ہی،  لوگوں کے لیے شفاعت کرتے ہیں۔ یسوع جو شفاعت پیش کرتا ہے اس کا ذکر یسعیاہ 12:53، رومیوں 34:8، اور عبرانیوں 25:7 جیسے حوالوں  میں  ملتا ہے۔ اور روح کی شفاعت رومیوں 26:8، 27 میں سکھائی گئی ہے۔
معافی کے ذرائع کا دوسرا عمومی زمرہ "ساکرامنٹ"   ہیں، یا جسے بہت سے جدید پروٹسٹنٹ چرچ "خدمت کے ضابطے"   کہتے ہیں، یعنی بپتسمہ اور عشائے ربانی۔ اب، جب ہم "ساکرامنٹ" کی اصطلاح استعمال کرتے ہیں، تو ہمیں واضح ہونا چاہیے کہ ہم رومن کیتھولک چرچ میں پائے جانے والے عشائے ربانی اور بپتسمہ کے  نکتہ ِ نظر کی بات نہیں کر رہے ہیں۔ بلکہ، " ساکرامنٹ "  کا لفظ تاریخی طور پر بہت سے پروٹسٹنٹ فرقوں کی طرف سے عشائے ربانی اور بپتسمہ کے حوالے سے استعمال ہوتا رہا ہے۔ یہ تقریبات خاص، مقدس ضابطے  ہیں جو خدا نے کلیسیا کو اپنے ایمان کے اظہار اور اس کی برکت حاصل کرنے کے ذرائع کے طور پر فراہم کیے ہیں۔ پروٹسٹنٹ روایات ان  کے طریقہ کار کی تفصیلات پر اختلاف رکھتی ہیں۔ لیکن وہ سب اس بات پر متفق ہیں کہ یہ کسی نہ کسی طرح خاص ہیں۔
کبھی کبھی جب مسیحی   دوسروں کو عشائے ربانی اور بپتسمہ کے بارے میں معافی کے ذرائع کے طور پر بات کرتے ہوئے سنتے ہیں تو وہ  اس وقت مشکوک محسوس کرتے ہیں ۔ لہٰذا، اس بات پر زور دینا ضروری ہے کہ ہم یہ نہیں کہہ رہے کہ ان ضوابط میں اپنی ذات میں کوئی ایسی خوبی ہے جو انہیں مؤثر بناتی ہے۔ یہ معافی کی بنیاد نہیں ہیں۔ اس کے ساتھ ہی، بائبل سکھاتی ہے کہ جب ہم عشائے ربانی اور بپتسمہ کے ذریعے اپنے ایمان کا اظہار کرتے ہیں، تو روح القدس ان ضوابط کو ہماری زندگیوں میں معافی کا اطلاق کرنے کے لیے استعمال کرتا ہے۔
بپتسمہ کے بارے میں مرقس 4:1، اعمال 38:2، رومیوں 1:6-7، اور کلسیوں 12:2-14 جیسے حوالوں  میں فضل کے ایک ذریعے کے طور پر بات کی گئی ہے۔ محض ایک مثال کے طور پر، اعمال 16:22 میں پولس کے لیے حننیاہ کے الفاظ سنیں:
 اب کیوں دیر کرتا ہے؟ اُٹھ بپتِسمہ لے اور اُس کا نام لے کر اپنے گُناہوں کو دھو ڈال۔ (اعمال 16:22) 
ان ہدایات میں، حننیاہ  نے کہا  کہ پولس کے گناہ بپتسمہ کے ذریعے معاف یا "دھوئے" جائیں گے۔ اب، یقیناً، بپتسمہ معافی کا کوئی  لازمی یا اکلوتا  ذریعہ نہیں ہے۔ ہمیں دوسرے طریقوں سے بھی معاف کیا جا سکتا ہے۔ مثال کے طور پر، وہ چور جو یسوع کے ساتھ مصلوب ہونے کے دوران ایمان لایا تھا، اس نے کبھی بپتسمہ نہیں لیا تھا۔ اس کے باوجود، لوقا 43:23  بتاتا  ہے کہ اسے معاف کر دیا گیا اور بچا لیا گیا۔ لہٰذا، ہمیں یہ سوچنے کی غلطی نہیں کرنی چاہیے کہ معافی اور نجات صرف ان لوگوں کے لیے   ہے جنہوں نے بپتسمہ لیا ہو۔ پھر بھی، کلامِ مقدس اسے بالکل واضح کرتا ہے کہ بپتسمہ عام طور پر ہماری زندگیوں میں معافی کے اطلاق کے ایک ذریعے کے طور پر کام کرتا ہے۔ اور یہی بات عشائے ربانی کے لیے بھی درست ہے۔ پولس نے واضح طور پر سکھایا کہ عشائے ربانی میں شریک ہونا مسیح کی موت کے فوائد، جیسے کہ معافی، حاصل کرنے کا ایک ذریعہ ہے۔ سنیں کہ اس نے 1 کرنتھیوں 16:10 میں کیا لکھا:
 وہ برکت کا پیالہ جِس پر ہم برکت چاہتے ہیں کیا مسِیح کے خُون کی شِراکت نہیں؟ وہ روٹی جِسے ہم توڑتے ہیں کیا مسِیح کے بدن کی شِراکت نہیں؟ (1 کرنتھیوں 10:16) 
  پولس کا خط پڑھنے والا ہر شخص جانتا تھا کہ ان سوالوں کے  جوابات "ہاں، بالکل" تھے۔ ایمان کے ساتھ عشائے ربانی میں شریک ہو کر، ہم مسیح کے ساتھ  ایک  ہو جاتے  ہیں۔
گناہوں کی معافی نجات کی ایک عظیم برکت ہے جس کا تجربہ ہم اپنی پوری مسیحی زندگی میں کرتے ہیں۔ چاہے ہم نئے ایمان والے ہوں، یا تاحیات ایماندار رہے ہوں، معافی مسیح کے ساتھ ہمارے چلنے کا ایک مسلسل پہلو ہے۔ اور اس کے نتیجے میں بہت سی دوسری برکات بھی ملتی ہیں۔ میتھوڈسٹ چرچ کے بانیوں میں سے ایک، جان ویزلی  ( 1703 -1791 )، نے اپنے وعظ  نمبر 26 میں معافی کے بارے میں بات کی، جس میں انہوں نے پہاڑی وعظ کی تشریح کی تھی۔ دیکھیں  کہ انہوں نے وہاں کیا کہا:
جیسے ہی... ہم گناہوں کی معافی حاصل کرتے ہیں، ہم اسی طرح ان لوگوں  کا حصہ بن جاتے  ہیں جو یسوع  پر ایمان کے ذریعے پاک کیے گئے ہیں۔ گناہ اپنی طاقت کھو چکا ہے: ان لوگوں پر گناہ  کا کوئی غلبہ نہیں جو فضل کے ماتحت ہیں، یعنی خدا کی خوشنودی میں ہیں۔ چونکہ اب ان کے لیے کوئی سزا نہیں جو مسیح یسوع میں ہیں، اس لیے وہ گناہ کے ساتھ ساتھ جرم سے بھی آزاد ہیں۔ شریعت  کی راستبازی ان میں پوری ہوتی ہے، اور وہ جسم کے مطابق نہیں بلکہ روح کے مطابق چلتے ہیں۔
میرا ماننا ہے کہ گناہوں کی معافی، ایک طرح سے، ہمارے لیے سب سے قیمتی حقیقت ہے۔ بنیادی طور پر اپنے گناہوں سے معافی پانے کا مطلب یہ ہے کہ ہم اپنے پیدا کرنے والے خدا کے ساتھ ایک صحیح اور پاک رشتے میں جڑ جائیں۔جب ہم آج کی دنیا پر نظر ڈالتے ہیں، تو ہمیں نظر آتا ہے کہ لوگ اپنی زندگی کا کوئی مطلب، اہمیت اور مقصد ڈھونڈنے کے لیے تڑپ رہے ہیں۔ آج کل ہمارے معاشرے میں بہت الجھن پائی جاتی ہے۔ لوگ پوچھتے ہیں کہ 'زندگی اصل میں ہے کیا؟' 'جینے کی اصل وجہ کیا ہے؟' اور 'میں اس دنیا میں کیوں آیا ہوں؟'یہی وجہ ہے کہ لوگ زندگی کا مطلب اور سکون ڈھونڈنے کے لیے ہر طرح کی چیزیں آزماتے ہیں۔ کچھ لوگ اپنی نوکری اور کام میں سکون ڈھونڈتے ہیں، کچھ غلط جسمانی رشتوں میں، اور کچھ نشے کی لت میں پڑ جاتے ہیں۔ میرا مطلب ہے کہ ایسے بہت سے راستے اور طریقے ہیں جن کے ذریعے لوگ خوشی حاصل کرنے کی کوشش کرتے ہیں۔لیکن خوشخبری   ہمیں یہ بتاتی ہے کہ ایک انسان ہونے کے ناطے ہماری سب سے بنیادی ضرورت یہ ہے کہ ہم اپنے خدا کے ساتھ درست رشتے میں ہوں، یعنی اس ہستی کے ساتھ جس نے ہمیں پیدا کیا ہے۔ خوشخبری ہمیں بتاتی ہے کہ خدا نے اپنے بیٹے مسیح کو بھیجا تاکہ وہ ہمارے گناہوں کا کفارہ ادا کرے اور خدا کے غضب  کو اپنی ذات پر لے لے۔خدا نے اپنی بے پناہ محبت کی وجہ سے اپنے بیٹے کو بھیجا تاکہ ہمارے گناہ معاف ہو سکیں۔ اگر ہم مسیح پر اپنا پورا بھروسہ اور ایمان رکھیں، تو ہمیں اپنے گناہوں سے معافی مل سکتی ہے۔ اور جب ہم اس تجربے سے گزرتے ہیں، جب ہم ایسی معافی کے لیے مسیح کی طرف رجوع کرتے ہیں، تو ہمیں ایک عجیب اور زبردست اطمینان اور سکون ملتا ہے۔ہمیں محسوس ہوتا ہے کہ اب دنیا میں سب کچھ ٹھیک ہے، کیونکہ اب ہمارا خدا کے ساتھ رشتہ ٹھیک ہو گیا ہے۔ اس لمحے ہمیں اچانک یہ احساس ہوتا ہے کہ ہمیں دراصل اسی مقصد کے لیے پیدا کیا گیا تھا۔ ہمیں اس لیے بنایا گیا تھا کہ ہم خدا کے ساتھ ایک درست اور قریبی رشتے میں رہیں۔ اس خاص لمحے ہم اپنی زندگی کی اصل حقیقت کو پہچان لیتے ہیں۔ 
— ڈاکٹر تھامس آر شرائنر

اب جبکہ ہم نے گناہوں کی معافی کے عقیدے کا جائزہ لے لیا ہے، ہم   ایمان کے اگلے پہلو پر غور کرنے کے لیے تیار ہیں: جسم کا جی اٹھنا۔
جی اٹھنا

رسولوں کے عقیدے کے ان الفاظ کو یاد کریں:
میں ایمان رکھتا ہوں... 
جسم کے جی اٹھنے پر۔
اس مقام پر ہمیں یہ  واضح ہونا چاہیے کہ یہ عقیدہ یسوع کے جی اٹھنے کے بارے میں بات نہیں کر رہا ہے۔ یسوع کا اپنا جی اٹھنا عقیدےمیں پہلے آ چکا ہے، جہاں یہ کہا گیا ہے کہ یسوع تیسرے دن مردوں میں سے جی اٹھا۔ جب یہ عقیدہ "جسم کے جی اٹھنے" کی بات کرتا ہے تو اس  کا مطلب  ' عام جی اٹھنا'   ہوتا ہے—یعنی ان تمام لوگوں کا جی اٹھنا جب مسیح جلال کے ساتھ دوبارہ واپس آئے گا۔
ہم جسم کے عام جی اٹھنے پر تین مراحل میں غور کریں گے۔ پہلے، ہم اس لعنت کو دیکھیں گے جس کے نتیجے میں ہمارے جسموں کو موت آتی ہے۔ دوسرے، ہم وضاحت کریں گے کہ مسیح کی خوش خبری ہمارے جسموں کے لیے زندگی کی پیشکش کرتی ہے۔ اور تیسرے، ہم اس طریقے کو دیکھیں گے جس سے ہمارے جسم بالآخر نجات  کا تجربہ کریں گے۔ آئیے اس لعنت سے شروع کرتے ہیں جو ہمارے جسموں کے مرنے کا سبب بنتی ہے۔
لعنت
جیسا کہ ہم نے پچھلے سبق میں دیکھا، خدا نے انسانوں کو مادی جسموں اور غیر مادی روحوں  کے مجموعے کے طور پر  تخلیق کیا ہے۔ عبرانیوں 12:4 اور 1 تھسلنیکیوں 23:5 کی بنیاد پر، کچھ روایات کا یہ موقف رہا ہے کہ ہر انسان روح (soul) کے علاوہ ایک لطیف روح (spirit) کا بھی حامل ہے۔ لیکن تقریباً 200 آیات ایسی ہیں جن میں ان اصطلاحات میں سے کسی ایک یا دوسری کو مجموعی طور پر ہمارے وجود کے تمام اندرونی، غیر مادی پہلوؤں کے لیے استعمال کیا گیا ہے۔ لہذا، زیادہ تر مسیحی روایات نے یہ نتیجہ اخذ کیا ہے کہ "جان  اور "روح"  ، دونوں الفاظ ایک ہی بنیادی حقیقت کی طرف اشارہ کرتے ہیں، اور یہ کہ انسان صرف دو اہم حصوں پر مشتمل ہے: جسم اور روح۔
ہمارے گناہ میں گرنے سے پہلے، ہمارے جسم اور ہماری روحیں گناہ اور اس کی بگاڑ پیدا کرنے والی قوتوں سے متاثر نہیں تھے۔ لیکن جب آدم اور حوا گناہ میں گرے، تو گناہ نے نہ صرف ان کی روحوں کو بلکہ ان کے جسموں کو بھی بگاڑ دیا۔ اور ان کے جسموں کے اس بگاڑ کا حتمی نتیجہ ان کی جسمانی موت کی صورت میں نکلا۔ پیدائش 19:3 میں آدم پر خدا کی لعنت کو سنیں:
 تُو اپنے مُنہ کے پسِینے کی روٹی کھائے گا جب تک کہ زمِین میں تُو پِھر لَوٹ نہ جائے اِس لِئے کہ تُو اُس سے نِکالا گیا ہے کیونکہ تُو خاک ہے اور خاک میں پِھر لَوٹ جائے گا۔                                    (پیدائش 19:3) 
جب آدم اور حوا نے خدا کے خلاف گناہ کیا، تو خُدا  نے ان دونوں پر لعنت بھیجی۔ اور اس کی لعنت کا  ایک حصہ یہ تھا کہ وہ فانی ہوں گے۔ وہ بالآخر مر جائیں گے اور خاک میں مل جائیں گے۔ اور چونکہ تمام انسان آدم اور حوا کی نسل سے ہیں، ہم سب اسی طرح کے بگاڑ کے ساتھ پیدا ہوتے ہیں۔ جیسا کہ پولس نے رومیوں 12:5 میں لکھا:
 پس جِس طرح ایک آدمی کے سبب سے گُناہ دُنیا میں آیا اور گُناہ کے سبب سے مَوت آئی اور یُوں مَوت سب آدمِیوں میں پَھیل گئی اِس لِئے کہ سب نے گُناہ کِیا۔                                                                                                                                                                           (رومیوں 12:5) 
گناہ نےآدم  اور حوا کو روحانی اور جسمانی دونوں طرح سے متاثر کیا۔ اور چونکہ ہم ان کیاولاد اور انسانی  نسل ہیں، ہم بھی اسی لعنت کے  تحت  ہیں۔ ہماری روحیں دنیا میں ایسی حالت میں آتی ہیں جسے بائبل روحانی موت قرار دیتی ہے۔ ہم خدا کی عدالت کے تحت ہیں، اور اسے خوش کرنے کی تمام تر صلاحیت کھو چکے ہیں۔ ہم اس کے بارے میں رومیوں 12:5-19 اور 1:8-8 جیسے اقتباسات میں پڑھتے ہیں۔
اور بالکل آدم  اور حوا کی طرح، ہمارے جسم بھی گناہ سے آلودہ ہیں۔ یہ بگاڑ جسمانی مشقت، بیماری اور بالآخر موت کا باعث بنتا ہے۔ پولس نے رومیوں 12:6-19 اور 4:7-25 میں اس بارے میں بات کی۔ گناہ  ہمیں پُوری طرح بگاڑ کر رکھ دیتا ہے—ہمارا پورا وجود، جسم اور روح بغڑ جاتے ہیں ۔ لیکن خدا کا شاندار وعدہ یہ ہے کہ مسیح میں نجات ہماری روحوں اور ہمارے جسموں دونوں کو نجات  بخشتی ہے۔
ہمیں بطور ایماندار کبھی بھی انسان کی موت کو ایک عام یا معمولی بات نہیں سمجھنا چاہیے۔ ہم اکثر اپنی زبان میں ایسی باتیں کرتے ہیں یا ایسے خیالات کا اظہار کرتے ہیں جن سے لگتا ہے کہ موت ایک قدرتی عمل ہے۔ مثال کے طور پر، جب کسی جنازے پر جاتے ہیں تو اکثر کسی کے بارے میں کہتے ہیں، 'چلو، انہوں نے ایک اچھی اور لمبی زندگی گزاری۔'عام طور پر ہم صرف تب ہی 'افسوس' یا 'یہ تو بہت برا ہوا' کہتے ہیں جب کسی چھوٹے بچے کا انتقال ہو جائے یا کوئی جوان بیس پچیس سال کی عمر میں وفات پا جائے۔ لیکن حقیقت یہ ہے کہ موت کے بارے میں یہ سوچ درست نہیں ہے۔ ایک ایماندار کی نظر میں ہر موت، چاہے وہ کسی بوڑھے کی ہو یا جوان کی، ایک غیر معمولی اور غیر فطری بات ہے۔ہمیں تو شروع ہی سے اس لیے پیدا کیا گیا تھا کہ ہم ہمیشہ تک زندہ رہیں۔ آپ ذرا غور کریں کہ پیدائش کے بیان میں ساتویں دن جب خدا نے آرام کیا، تو اس کا مقصد اپنی تخلیق کے ساتھ مکمل طور پر خوش ہونا اور رفاقت رکھنا تھا۔ ہمیں اس لیے بنایا گیا تھا کہ ہم خدا کے جلال کے لیے جئیں اور اس دنیا میں اس کے دیے ہوئے کاموں کو پورا کریں۔ہمیں کبھی بھی مرنے کے لیے پیدا نہیں کیا گیا تھا۔ لیکن اس کے برعکس، جب دنیا میں گناہ داخل ہوا (جیسا کہ ہم پیدائش کے تیسرے باب میں پڑھتے ہیں)، تو اس کے نتیجے میں موت آئی۔ رسول پولس بھی یہی بتاتا ہے  کہ گناہ کی مزدوری موت ہے۔ یہ وہ موت ہے جو جسمانی بھی ہے اور روحانی بھی، اور یہ سب گناہ کی وجہ سے ہوا۔
— ڈاکٹر اسٹیفن جے ویلم

کچھ معنوں میں، جسمانی موت ایمانداروں کے لیے ایک برکت ہے کیونکہ  یہ ہمیں براہِ راست مسیح کی موجودگی میں لے جاتی ہے۔ لیکن ایک زیادہ بنیادی مفہوم میں، جسمانی موت المناک ہے۔ یہ ایک عالمگیر انسانی تجربہ ہے، لیکن یہ ہولناک حد تک غیر فطری بھی ہے۔ خدا نے انسانیت کو موت کے لیے پیدا نہیں کیا؛ اس نے ہمیں زندگی کے لیے پیدا کیا۔ اور ہماری نجات اس وقت تک مکمل نہیں ہوگی جب تک مسیح واپس نہیں آتا اور ہمارے جسموں کو نجات  نہیں بخشتا۔
ہمارے جسموں کے لیے موت کا باعث بننے والی لعنت کو دیکھنے کے بعد، آئیے انجیل کے ان پہلوؤں کی طرف مڑتے ہیں جو ہمارے جی اٹھنے کو یقینی بناتے ہیں۔



خوش خبری
ہم میں سے کتنے لوگ ایسے مسیحیوں کو جانتے ہیں جو یہ مانتے ہیں کہ وہ ابدیت جنت میں بغیر جسم کے روحوں کے طور پر گزاریں گے؟ غالباً بہت سے لوگ ایسا ہی سمجھتے ہیں ۔ یہ جتنا بھی عجیب لگے، مردوں کے جی اٹھنے کا عقیدہ کچھ جدید کلیسیاؤں میں تقریباً مکمل طور پر نامعلوم ہے۔ اور اس کی ایک وجہ یہ ہے کہ مسیحی اکثر ہمارے انسانی جسموں کی اہمیت کو سمجھنے میں ناکام رہتے ہیں۔ لیکن کلامِ مقدس واضح طور پر یہ خوشخبری سکھاتا ہے کہ جب مسیح واپس آئے گا تو نہ صرف ہماری روحیں، بلکہ ہمارے جسم بھی جلال  پائیں گے۔
ہم اس تصور پر تحقیق  کریں گے کہ جسمانی طور پر جی اٹھنا انجیل کا حصہ ہے۔ اس  مقصد کے لیے  ہم تین مسائل پر غور کریں گے۔ پہلے، ہم اس عقیدے کے عہد نامہِ قدیم کے پس منظر  کا جائزہ لیں گے۔ دوسرے، ہم دیکھیں گے کہ عہد نامہِ جدید میں اس کا واضح طور پر اعلان کیا گیا ہے۔ اور تیسرے، ہم ایمانداروں کے جی اٹھنے اور یسوع کے جی اٹھنے کے درمیان تعلق کے بارے میں بات کریں گے۔ آئیے عہد نامہِ قدیم سے شروع کرتے ہیں۔
عہد نامہِ قدیم  
بہت سے جدید مسیحی اس بات کا ادراک نہیں رکھتے، لیکن "انجیل"    کا  لفظ، جس کا مطلب "خوشخبری" ہے، دراصل عہد نامہِ قدیم سے آیا ہے۔ خاص طور پر، ہم اسے یسعیاہ 7:52 اور 1:61، اور ناحوم 15:1 میں دیکھتے ہیں۔ محض ایک مثال کے طور پر، یسعیاہ 7:52 کو  دیکھیں:
 اُس کے پاؤں پہاڑوں پر کیا ہی خُوش نُماہیں جو خُوشخبری لاتا ہے اور سلامتی کی مُنادی کرتا ہے اور خَیرِیت کی خبر اور نجات کا اِشتِہار دیتا ہے۔جو صِیُّون سے کہتا ہے تیرا خُدا سلطنت کرتا ہے۔(یسعیاہ 52:7) 
عہد نامہِ قدیم میں "خوشخبری" یا "انجیل" یہ تھی کہ خدا اپنے اور اپنے لوگوں کے دشمنوں کو شکست دے کر انہیں نجات بخشے گا۔ محدود معنوں میں، یہ خوشخبری تھی کہ خدا اپنے لوگوں کو ان کے دنیاوی دشمنوں کے ظلم سے چھڑائے گا۔ لیکن وسیع تر معنوں میں، یہ وہ خوشخبری تھی کہ خدا ان تمام لعنتوں کو الٹ دے گا جوآدم  اور حوا کے گناہ میں گرنے   کے نتیجے میں پیدا ہوئیں تھیں۔ وہ اپنی جاہ و جلال والی آسمانی بادشاہی کو پوری زمین پر پھیلا دے گا، اور بالآخر ہر اس شخص کو برکت دے گا جو اس پر ایمان رکھتا ہے۔
یقیناً، وہ نجات جو خدا نے عہد نامہِ قدیم میں فراہم کی تھی، وہ مسیح کی مستقبل کی فتح پر مبنی تھی۔ اگرچہ مسیح ابھی گناہ کے لیے مرنے کے لیے نہیں آیا تھا، لیکن اس نے پہلے ہی اپنے لوگوں کی خاطر جان دینے کا وعدہ کر لیا تھا۔ اور وہ وعدہ ان کی نجات کو یقینی بنانے کے لیے کافی تھا۔ درحقیقت، عہد نامہِ قدیم میں نجات کی ہر امید مسیح اور اس کے کام کی طرف اشارہ کرتی تھی۔ عبرانیوں 1:10-5 میں عہد نامہِ قدیم کی قربانیوں کو جس طرح بیان کیا گیا ہے، اسے پڑھیں:
 کیونکہ شرِیعت جِس میں آیندہ کی اچھّی چِیزوں کا عکس ہے اور اُن چِیزوں کی اصلی صُورت نہیں... اس لیے مُمکِن نہیں کہ بَیلوں اور بکروں کا خُون گُناہوں کو دُور کرے ۔  اِسی لِئے وہ دُنیا میں آتے وقت کہتا ہے کہ تُو نے قُربانی اور نذر کو پسند نہ کِیا۔ بلکہ میرے لِئے ایک بدن تیّار کِیا۔(عبرانیوں 1:10-5) 
عبرانیوں کے مصنف نے اشارہ کیا کہ عہد نامہِ قدیم کی قربانیاں محض اس حقیقت کا سایہ تھیں جو بعد میں مسیح میں ظاہر ہوئی۔ جانوروں کی قربانیاں گناہ کا کامل کفارہ کبھی نہیں دے سکتی تھیں کیونکہ خدا کا تقاضا تھا کہ انسانی گناہ کی سزا انسانی موت سے دی جائے۔ لیکن وہ یسوع کی طرف اشارہ کر سکتی تھیں اور انہوں نے ایسا کیا بھی، جس کی مکمل انسانی موت گناہ کے لیے ایک مکمل طور پر کافی اور مؤثر کفارہ تھی۔
عہد نامہِ قدیم میں اخوش خبری  کے ایک حصے کے طور پر، خدا کے لوگوں کو یہ سکھایا گیا تھا کہ ایک ایسا دن آنے والا ہے جب خدا تمام انسانیت کے مردوں کو زندہ کرے گا، اور ان کے اعمال کا انصاف کرے گا۔ وہ لوگ جو خدا پر ایمان رکھ کر راستبازی سے زندگی گزار چکے تھے، وہ ابدی طور پر بابرکت ہوں گے۔ لیکن وہ لوگ جنہوں نے خدا کے خلاف بغاوت کی تھی، وہ مستقبل کی دائمی سزا کے مستحق ٹھہریں گے۔ نتائج کے یہ دونوں سلسلے جسمانی صورت میں ہمیشہ جاری رہیں گے۔ مسیحی ماہرینِ الٰہیات عام طور پر اس واقعے کو "روزِ عدالت"   کہتے ہیں۔ جیسا کہ ہم نے پچھلے سبق میں دیکھا، رسولوں کا عقیدہ اس سطر میں روزِ عدالت کا حوالہ دیتا ہے:
وہاں سے وہ زندوں اور مردوں کی عدالت کرنے آئے گا۔
  اس خیال کا واضح ترین بیان کہ روزِ عدالت میں جسمانی طور پر جی اٹھنا شامل ہے،  شاید دانی ایل باب 12 میں پایا جاتا ہے، جہاں ایک پیغام رساں فرشتے نے دانی ایل پر ظاہر کیا کہ مستقبل میں خدا اپنے لوگوں کو ظلم سے نجات دلائے گا۔ دانی ایل 1:12-2 میں   کہا گیا :
اُس وقت تیرے لوگوں میں سے ہر ایک جِس کا نام کِتاب میں لِکھا ہو گا رہائی پائے گا۔  اور جو خاک میں سو رہے ہیں اُن میں سے بُہتیرے جاگ اُٹھیں گے۔ بعض حیاتِ ابدی کے لِئے اور بعض رُسوائی اور ذِلّتِ ابدی کے لِئے۔ (دانی ایل 1:12-2) 
دانی ایل نے خاص طور پر جسمانی طور پر جی اٹھنے کا حوالہ دیا جب اس نے ان لوگوں کی بات کی جو "  خاک میں سو رہے ہیں"۔ روحیں زمین کی خاک میں نہیں سوتیں؛ بلکہ جسم سوتے ہیں۔ اور یہ وہی جسم ہیں جو آخری عدالت کے وقت زندہ کیے جائیں گے۔ یسعیاہ نے بھی عدالت کے ایک ایسے دن کی بات کی جس میں عام جی اٹھنا (general resurrection) شامل تھا۔ یسعیاہ  نے  19:26-21 میں     لکھا   :
تیرے مُردے جی اُٹھیں گے۔میری لاشیں اُٹھ کھڑی ہوں گی۔تُم جو خاک میں جا بسے ہو جاگو اور گاؤ... اور زمِین مُردوں کو اُگل دے گی۔... دیکھو خُداوند اپنے مقام سے چلا آتا ہے تاکہ زمِین کے باشِندوں کو اُن کی بدکرداری کی سزا دے اور زمِین اُس خُون کو ظاہِر کرے گی جو اُس میں ہے اور اپنے مقتُولوں کو ہرگِز نہ چِھپائے گی۔                                                                                                                                                                                                                                                                                                                      (یسعیاہ 26:19-21) 
ایک بار پھر، ہم دیکھتے ہیں کہ مردے، وہ جو خاک میں بستے ہیں، اپنی قبروں سے نئی زندگی کے ساتھ اٹھیں گے، جیسے زمین انہیں جنم دے رہی ہو۔ اور یہ عدالت کے تناظر میں ہوگا، جب خداوند زمین کے لوگوں کو ان کے گناہوں کی سزا دینے آئے گا۔
مردوں کے جی اٹھنے کے عقیدے کا اشارہ عہد نامہِ قدیم کے ان کئی اقتباسات میں بھی ملتا ہے جو آخری عدالت اور جزا و سزا کے تناظر میں "شیول" (موت کی جگہ) سے چھٹکارے کی بات کرتے ہیں، جیسے زبور 7:49-15، اور زبور 24:73-28۔ اور ایوب 25:19-27 میں، ایوب نے یقین کے ساتھ اپنے اس ایمان کا اظہار کیا کہ وہ دوبارہ جی اٹھے گا تاکہ اس دن خدا کو دیکھ سکے جب خداوند زمین پر آ کر کھڑا ہوگا—یعنی عدالت کا دن۔
مستقبل میں جی اٹھنا اور عدالت عہد نامہِ قدیم میں اتنی واضح نہیں ہے جتنی عہد نامہِ جدید میں ہے ۔ لیکن یقیناً، عہد نامہِ قدیم میں ایسے اشارے موجود ہیں کہ یہ ضرور  ہونے والا ہے۔ مثال کے طور پر  ، یسعیاہ    ایک ایسے وقت کی بات کرتا ہے جس میں مردہ لوگ زندہ ہوں گے، اپنی قبروں سے باہر آئیں گے۔ دانی ایل بھی اسی طرح ایک ایسے وقت کی بات کرتا ہے جب مردے نکل آئیں گے، راستباز اور بدکار آخری عدالت کے لیے کھڑے ہوں گے۔ اور اس طرح، یہ ایک ایسا عقیدہ ہے جو کم از کم کچھ یہودیوں کے درمیان پیدا ہوا، سب کے درمیان نہیں۔ یسوع کے زمانے کے فریسی جی اٹھنے پر یقین رکھتے تھے۔ صدوقی نہیں رکھتے تھے۔ لیکن   جب صدوقی اس کے پاس آئے اور اس سے پوچھا کہ کیا مردوں میں سے جی اُٹھنے جیسی  کوئی چیز   ہے، اور انہوں نے اسے مذاق بنانے کے لیے ایک پیچیدہ سوال کیا، تو یسوع نے دراصل اس اقتباس کا حوالہ دیا جہاں خدا کہتا ہے: "میں                             ابر ہام کا خدا، اضحاق کا خدا، اور یعقوب کا خدا ہوں۔" اور یسوع کہتا ہے، "[خدا] مردوں کا خدا نہیں بلکہ زندوں کا ہے۔" پس،  جب خدا کسی کے ساتھ ایک عہدی  رشتہ قائم کرتا ہے،   تو وہ واقعی اس فرد کے ساتھ ایک ذاتی رشتہ ہوتا ہے اور اگر ابر ہام کو صرف زمین میں پڑے رہنا تھا، اور کبھی دوبارہ نہیں جاگنا تھا، تو یہ کہنا کوئی خاص معنی نہیں رکھتا کہ خدا ابراہام کے ساتھ ہمیشہ کے لیے عہدی رشتے میں ہے۔ پس، اس کا مطلب یہ ہے کہ عہد نامہِ جدید، بلاشبہ، جی اٹھنے کے عقیدے کے لیے اٹل طور پر قائم  ہے۔ اور، یقیناً، یسوع کا جی اٹھنا اس پر حتمی مہر ثبت کر دیتا ہے۔
— ڈاکٹر جان ایم فریم

یہ دیکھنے کے بعد کہ عام جی اٹھنا عہد نامہِ قدیم میں انجیل کا حصہ تھا، آئیے اس حقیقت پر غور کریں کہ یہ عہد نامہِ جدید کے انجیل کے پیغام کا بھی حصہ ہے۔
عہد نامہِ جدید  
عہد نامہِ قدیم اور عہد نامہِ جدید کی خوش خبری کی منادی کے درمیان سب سے بڑا فرق یہ ہے کہ عہد نامہِ جدید میں نجات  دینے والا بالآخر آ چکا تھا۔ وہ تاریخ میں یسوع ناصری کے طور پر ظاہر ہو چکا تھا۔ خدا اب اپنے بیٹے یسوع کے ذریعے بادشاہی کر رہا تھا۔ یہی وجہ ہے کہ عہد نامہِ جدید اکثر اس بات پر زور دیتا ہے کہ یسوع خداوند ہے، یعنی وہی حکمران بادشاہ ہے۔ ہم اسے لوقا 11:2؛ اعمال 36:2؛ رومیوں 9:10؛ اور 1 کرنتھیوں 3:12 میں  دیکھتے ہیں۔
نجات، عہد نامہِ قدیم اور جدید میں ایک ہی طریقے سے حاصل ہوتی ہے، یعنی خدا کے  دئے ہوئے  وعدے پر ایمان لانے سے ملتی ہے ۔ عہد نامہِ قدیم کے ایمان اور عہد نامہِ جدید کے ایمان میں جو فرق ہے وہ خدا کی طرف ایمان کا نہیں ہے، بلکہ اس وضاحت کا ہے جس کے ساتھ وعدہ دیا گیا ہے۔ عہد نامہِ قدیم میں ایمان بنیادی طور پر مستقبل میں     ایک ایسے وعدے کی طرف دیکھ رہا  تھا جسے ابھی پورا ہونا تھا... جبکہ عہد نامہِ جدید میں ایمان ماضی کی طرف دیکھتا ہے یعنی صلیب پر، ایک ایسے وعدے کی طرف جو پورا ہو چکا ہے۔ لہٰذا، دونوں میں خدا کی طرف وہ ایمان شامل ہے جو وہ فراہم کرے  گا اور جو  ہم مہیا نہیں کر سکتے۔
— ڈاکٹر رابرٹ جی لسٹر

یسوع میں، عہد نامہِ قدیم کے نجات کے تمام وعدے پورے ہو تے ہیں ۔ جیسا کہ ہم نے عبرانیوں 1:10-5 میں دیکھا، اس کی موت وہ حقیقت ہے جس کی طرف عہد نامہِ قدیم کی قربانیاں اشارہ کرتی تھیں۔ اور رومیوں 8:15-13، اور گلتیوں 16:3 میں پولس نے سکھایا کہ یسوع کی انجیل ان وعدوں کو پورا کرتی ہے جو عہد نامہِ قدیم کے بزرگوں (آباؤ اجداد) سے کیے گئے تھے۔ ان اور بہت سے دوسرے طریقوں سے، عہد نامہِ جدید ،عہد نامہِ قدیم کی خوشخبری کی تصدیق کرتا ہے—یعنی وہ خوشخبری کہ الٰہی بادشاہ بالآخر اپنے لوگوں کے لیے فضل کے ذریعے اور ایمان کی بدولت نجات لانے کے لیے آ گیا ہے۔
یسوع نے سکھایا کہ عام جی اٹھنا روزِ عدالت کے وقت  ضرور ہوگا۔ مثال کے طور پر، متی 23:22-32 اور لوقا 27:20-38 میں، اس نے صدوقیوں کے عام جی اٹھنے کے انکار کی تردید کی۔ لوقا 13:14-14 میں، اس نے ایمانداروں کو اس بنیاد پر نیک اعمال کرنے کی ترغیب دی کہ انہیں جی اٹھنے کے وقت اجر دیا جائے گا۔ اور یوحنا  24:11-26 میں، اس نے لعزر کی بہن مر تھا  کے ساتھ اپنی گفتگو میں اس عقیدے کی تصدیق کی۔ لوقا 37:20 میں یسوع نے   کہا  :
اِس بات کو کہ مُردے جی اُٹھتے ہیں مُوسیٰ نے بھی جھاڑی کے ذِکر میں ظاہِر کِیا ہے۔ (لوقا 37:20) 
یہاں یسوع نے اس بات پر اصرار کیا کہ عام جی اٹھنے کا عقیدہ پہلے ہی عہد نامہِ قدیم میں ظاہر کیا جا چکا تھا۔ اور یہی خیال بقیہ عہد نامہِ جدید میں بھی ہر جگہ ملتا ہے۔ بدقسمتی سے، کلیسیا کی بہت سی شاخوں میں، مردوں کے جسمانی طور پر  جی اٹھنے کو بڑی حد تک نظر انداز کیا جاتا ہے۔ بہت سے مسیحی یہ مانتے ہیں کہ ہم تمام ابدیت کے لیے غیر مادی روحیں بن کر رہیں گے۔ لیکن عبرانیوں 1:6، 2 میں، مردوں کے جی اٹھنے کو مسیحی ایمان کے بنیادی عقائد میں سے ایک عقیدہ  قرار دیا گیا ہے۔ اور عبرانیوں 35:11 میں، ایمانداروں کے جی اٹھنے کو نیک اعمال کرنے کی ایک تحریک کے طور پر پیش کیا گیا ہے۔ درحقیقت، رسولوں نے باقاعدگی سے اس بات کی نشاندہی کی کہ مسیحی عہد نامہِ قدیم کے جی اٹھنے کے وعدوں پر یقین رکھتے تھے۔ مثال کے طور پر، پطرس اور یوحنا نے اعمال 1:4، 2 میں ایسا کیا۔ اور پولس نے اعمال 6:23-8 اور 14:24-21 میں اسے بیان کیا۔ اس کی صرف  ایک مثال کے طور پر، سنیں کہ پولس نے اعمال 14:24-15 میں اپنی خدمت کا دفاع کیسے کیا:
میں تیرے سامنے یہ اِقرار کرتا ہُوں کہ جِس طرِیق کو وہ بِدعت کہتے ہیں اُسی کے مُطابِق مَیں اپنے باپ دادا کے خُدا کی عِبادت کرتا ہُوں اور جو کُچھ تَورَیت اور نبِیوں کے صحِیفوں میں لِکھا ہے اُس سب پر میرا اِیمان ہے۔  اور خُدا سے اُسی بات کی اُمّید رکھتا ہُوں جِس کے وہ خُود بھی مُنتظِر ہیں کہ راست بازوں اور ناراستوں دونوں کی قِیامت ہو گی۔ (اعمال 14:24-15) 
یہاں پولس نے نشاندہی کی کہ روزِ عدالت پر عام جی اٹھنے کی مسیحی امید بالکل وہی تھی جو یہودیوں کی امید تھی۔ فرق یہ تھا کہ مسیحیوں کا یہ ماننا تھا کہ یہ جی اٹھنا مسیح کے ذریعے مکمل ہوگا۔
ہمارے لیے یہ سمجھنا ضروری ہے کہ خدا کا نجات کا منصوبہ ہمیشہ سے ایک ہی رہا ہے۔ اس نے قدیم  بنی اسرائیل کے لیے نجات کا ایک راستہ اور ہمارے لیے کوئی  دوسرا راستہ مقرر نہیں کیا۔ اس نے یہودیوں کے لیے نجات کا ایک طریقہ اور غیر قوموں کے لیے دوسرا  طریقہ مقرر نہیں کیا۔ عہد نامہِ قدیم اور عہد نامہِ جدید اپنی تعلیمات میں  یکساں  ہیں۔ اور یہی وجہ ہے کہ مسیحی عہد نامہِ قدیم کو اپنی زندگیوں کے لیے خدا کے کلام کے طور پر عزیز رکھتے ہیں۔ خدا کے لوگ ہمیشہ فضل سے، ایمان کے ذریعے اور مسیح میں نجات پاتے رہے ہیں۔ مسیحی اس رحمت اورنجات  کی ایک طویل تاریخ کا حصہ ہیں جو خدا نے ہمیشہ اپنے وفادار لوگوں کو فراہم کی ہے۔ اور پوری بائبل—دونوں عہد نامے—ہمیں اسی شاندار سچائی کے بارے میں سکھاتی ہے۔
اب جبکہ ہم دیکھ چکے ہیں کہ عہد نامہِ قدیم اور عہد نامہِ جدید دونوں میں، انجیل میں یہ خوشخبری شامل تھی کہ مردوں کا جی اٹھنا ہوگا، آئیے ایمانداروں کے جی اٹھنے اور یسوع کے جی اٹھنے کے درمیان تعلق پر ایک نظر ڈالتے ہیں۔
یسوع کا جی اٹھنا  
عہد نامہِ جدید سکھاتا ہے کہ یسوع کے جی اٹھنے اور ایمانداروں کے جی اٹھنے کے درمیان کم از کم دو بہت اہم تعلق ہیں۔ اول، ہم خاص طور پر اس لیے مبارک زندگی کے لیے جی اٹھیں گے کیونکہ ہم یسوع کے جی اٹھنے میں اس کے ساتھ ایک  ہیں۔ جیسا کہ پولس نے رومیوں 4:6-5 میں لکھا:
پس مَوت میں شامِل ہونے کے بپتِسمہ کے وسِیلہ سے ہم اُس کے ساتھ دفن ہُوئے تاکہ جِس طرح مسِیح باپ کے جلال کے وسِیلہ سے مُردوں میں سے جِلایا گیا اُسی طرح ہم بھی نئی زِندگی میں چلیں۔کیونکہ جب ہم اُس کی مَوت کی مُشابہت سے اُس کے ساتھ پَیوستہ ہو گئے تو بیشک اُس کے جی اُٹھنے کی مُشابہت سے بھی اُس کے ساتھ پَیوستہ ہوں گے۔
(رومیوں 4:6-5) 
پولس نے سکھایا کہ ایمان کے ذریعے، بپتسمہ ہمیں مسیح کی موت کے ساتھ ایک کر دیتا ہے، جس کے نتیجے میں اس قرض کی ادائیگی ہو جاتی ہے جو ہم نے اپنے گناہ کے ذریعے اٹھایا تھا۔ لیکن یہ ہمیں اس کے جی اٹھنے کے ساتھ بھی متحد کرتا ہے، جس کے نتیجے میں موجودہ زندگی میں ہماری روحوں کی تجدید ہوتی ہے، اور مستقبل میں ہمارے مادی جسموں کا جی اٹھنا ممکن ہوتا ہے۔ یسوع کے جی اٹھنے کے ساتھ ہمارے اتحاد کی تعلیم 1 کرنتھیوں 21:15، 22، فلپیوں 10:3-12، اور کلسیوں 2:2 1    جیسی آیات میں بھی دی گئی ہے۔
اس حقیقت کے نتیجے میں کہ ہم یسوع کے جی اٹھنے میں اس کے ساتھ متحد ہیں، ہمارا اپنا جی اٹھنا بھی  یقینی ہے۔ 1 کرنتھیوں 20:15-23 میں پولس نے جو لکھا اسے دیکھیں:
 لیکن فی الواقِع مسِیح مُردوں میں سے جی اُٹھا ہے اور جو سو گئے ہیں اُن میں پہلا پَھل ہُؤا۔  کیونکہ جب آدمی کے سبب سے مَوت آئی تو آدمی ہی کے سبب سے مُردوں کی قِیامت بھی آئی۔... لیکن ہر ایک اپنی اپنی باری سے۔ پہلا پَھل مسِیح۔ پِھر مسِیح کے آنے پر اُس کے لوگ۔ (1 کرنتھیوں 20:15-23)
یہاں پولس نے یسوع کے جی اٹھنے کو اس فصل کے "پہلے پھل" کے طور پر بیان کیا ہے جس میں وہ تمام لوگ شامل ہیں جو اس کے ہیں۔ عہد نامہِ قدیم میں، خدا کا یہ تقاضا تھا کہ بنی اسرائیل فصل کے پہلے پھلوں کا نذرانہ اس کے پاس لائیں ۔ ہم اسے مثال کے طور پر احبار 17:23 میں دیکھتے ہیں۔ یہ پہلے پھل پوری فصل کا صرف پہلا حصہ تھے، اور وہ پوری فصل کی نمائندگی کرتے تھے۔ وہ ایک طرح کی ضمانت تھے—خداوند کو فصل کا پہلا حصہ دے کر، اسرائیلی اس ایمان کا اظہار کرتے تھے کہ وہ خود باقی ماندہ فصل بھی حاصل کریں گے۔ ہمیں یسوع کا جی اٹھنا عطا کر کے، خدا نے ہمیں بھی اسی طرح زندہ کرنے کے اپنے مکمل ارادے کا مظاہرہ کیا ہے۔ لہٰذا، ایمانداروں کے طور پر، ہم اپنے مستقبل میں جی اٹھنے پر بڑا بھروسہ رکھ سکتے ہیں، یہ جانتے ہوئے کہ خدا نے مسیح کے جی اٹھنے کے ذریعے اس دن کے لیے ہم پر مہر لگا دی ہے۔
جسم کے جی اٹھنے کے اپنے مطالعے میں اب تک ہم نے اس لعنت کو دیکھا ہے جو ہمارے جسموں کے لیے موت کا باعث بنتی ہے، اور اس خوش خبری  کو دیکھا ہے جو ہمارے جسموں کے لیے نئی اور ابدی  زندگی کی پیشکش کرتی ہے۔ اس مقام پر، ہم اس طریقے پر غور کرنے کے لیے تیار ہیں جس سے ہمارے جسم درحقیقت مخلصی کا تجربہ کرتے ہیں۔
مخلصی 
ہم اپنے جسموں کی مخلصی پر تین مراحل میں غور کریں گے: اول، وہ چیزیں جن کا تجربہ ایماندار زمین پر اپنی موجودہ زندگی کے دوران کرتے ہیں۔ دوم، ہمارے جسموں کے مرنے اور جی اُٹھنے کی درمیانی حالت  جو ہماری جسمانی موت سے شروع ہوتی ہے۔ اور سوم، خود جی اٹھنے کی نئی زندگی، جو مسیح کی واپسی پر شروع ہوگی۔ آئیے اپنی موجودہ زندگی سے آغاز کرتے ہیں۔
موجودہ زندگی  
اگرچہ مسیحی عام طور پر اپنے جسموں کی مخلصی کے بارے میں آخری دن کے جی اٹھنے کے حوالے سے بات کرتے ہیں، لیکن بائبل دراصل یہ سکھاتی ہے کہ ہمارے جسموں کی نجات اس وقت شروع ہو جاتی ہے جب ہم پہلی بار ایمان لاتے ہیں  اور ہمارے اندر روح القدس کی سکونت  ہو جاتی ہے ۔ اس سکونت کا ذکر، مثال کے طور پر، رومیوں 9:8-11 میں ملتا ہے۔ اگرچہ اس کا نتیجہ فوری طور پر ہمارے جسمانی طور پر جی اٹھنے کی صورت میں نہیں نکلتا، لیکن یہ ہمیں، مستقبل میں اپنے جسموں کی مکمل مخلصی کی ضمانت کے ساتھ محفوظ کر دیتا ہے، جیسا کہ پولس نے افسیوں 13:1، 14 میں سکھایا۔
اور ہمارے جسم، ہماری پوری زندگی کے دوران روح القدس کی سکونتی موجودگی سے فائدہ اٹھاتے رہتے ہیں۔ یہ فائدہ خاص طور پر تقدیس  کے عمل کے ذریعے حاصل ہوتا ہے۔ ہمارے جسموں کی تقدیس ہماری روحوں کی تقدیس کے مشابہ ہے۔ روح القدس ہمیں خدا کے لیے مخصوص کرتا ہے اور ہمیں پاک کرتا ہے۔ وہ ہماری پوری زندگی میں ہمیں پاک کرنا جاری رکھتا ہے، کیونکہ وہ ان گناہوں کو معاف کرتا ہے جو ہم اپنے جسموں سے کرتے ہیں۔اور وہ  اس بات کو یقینی بناتا ہے کہ ہم اپنے جسموں کو ان طریقوں سے استعمال کریں جو خداوند کی عزت کا باعث بنیں۔ مثالی طور پر، اس کا نتیجہ یہ نکلتا ہے کہ ہم اپنے جسموں سے خدا  کو جلال دیتے  ہیں، جیسا کہ پولس نے 1 کرنتھیوں 20:6 میں سکھایا۔ اس کے ساتھ ساتھ ہم  اپنے جسموں کو زندہ قربانی کے طور پر خدا کو پیش کرتے ہیں، جیسا کہ ہم رومیوں 1:12 میں پڑھتے ہیں۔
ایمانداروں کی موجودہ زندگی میں ہمارے جسموں کی مخلصی کے آغاز کے بعد، یہ عمل ہماری جسمانی موت کے دوران بھی جاری رہتا ہے۔
درمیانی حالت 
جب ہم مرتے ہیں، تو ہمارے جسم عارضی طور پر ہماری روحوں سے الگ ہو جاتے ہیں۔ اس مرحلے کو اکثر "درمیانی حالت" کہا جاتا ہے—یعنی یہ  زمین پر ہماری اب کی زندگی اور جی اٹھنے کے بعد کی زندگی کے درمیان کی حالت ہوتی ہے ۔ درمیانی حالت کے دوران، ہماری روحیں آسمان پر مسیح کے ساتھ بستی ہیں۔ کلامِ مقدس اس کے بارے میں متی 3:17 اور 2 کرنتھیوں 6:5-8 جیسے حوالوں میں  بات کرتا ہے۔ لیکن جب ہماری روحیں آسمان پر ہوتی ہیں، ہمارے جسم زمین پر رہتے ہیں۔ ہمارے جسم اب بھی گناہ سے آلودہ ہوتے ہیں، جیسا کہ اس حقیقت سے ثابت  ہوتا ہے کہ وہ گل سڑ جاتے ہیں۔ لیکن وہ گناہ جو انہیں آلودہ کرتا ہے، اب ہمیں گناہ کرنے پر مائل کرنے کے لیے اثر انداز نہیں ہو سکتا۔ ایک تو یہ ،جیسا کہ پولس نے رومیوں 2:6-11 میں سکھایا، کہ موت ہمیں گناہ کے غلبے سے آزاد کر دیتی ہے، ۔ دوسرا یہ کہ ہمارے جسم قبر میں بے ہوشی کی حالت میں پڑے ہوتے ہیں، اور وہ کسی بھی سوچ، عمل یا احساس کے قابل نہیں ہوتے، خواہ وہ اچھا ہو یا برا ہو۔
لیکن اگرچہ موت کے وقت ہمارے جسم اور روحیں عارضی طور پر الگ ہو جاتی ہیں، بائبل کبھی یہ نہیں کہتی کہ ہمارے جسم ہمارا حصہ نہیں رہتے۔ چاہے وہ دفن کیے جائیں، یا نذرِ آتش کیے جائیں، یا بظاہر گم ہو جائیں، ہمارے جسم ہمارا حصہ بنے رہتے ہیں۔ بائبل میں اس کی درجنوں مثالیں موجود ہیں۔ مثال کے طور پر، 1 سموئیل 1:25 کہتا ہے کہ سموئیل کو رامہ میں اس کے گھر میں دفن کیا گیا۔ سلاطین اول 10:2 کہتا ہے کہ داؤد کو یروشلیم میں، یعنی داؤد کے شہر میں دفن کیا گیا۔ اور سلاطین اول و دوم کے ساتھ ساتھ 2 تواریخ میں بھی یہ مستقل حوالہ ملتا ہے کہ یہوداہ کے بادشاہوں کو ان کے جدِ امجد داؤد کے شہر میں دفن کیا گیا۔ ان کے جسم اب بھی ان کے ہیں، اور اب بھی ان کی شخصیت کا حصہ ہیں۔ ویسٹ منسٹر شارٹر کیٹیکزم (Westminster Shorter Catechism) سوال و جواب نمبر 37 میں ہماری موت کو اس طرح بیان کرتا ہے۔ اس سوال کے جواب میں کہ:
سوال: ایمانداروں کو موت کے وقت مسیح سے کیا فوائد حاصل ہوتے ہیں؟
کیٹیکزم جواب دیتا ہے:
جواب: ایمانداروں کی روحیں ان کی موت کے وقت پاکیزگی میں کامل کر دی جاتی ہیں، اور وہ فوری طور پر جلال میں داخل ہو جاتی ہیں؛ اور ان کے جسم، جو اب بھی مسیح کے ساتھ متحد ہیں، جی اٹھنے تک اپنی قبروں میں آرام کرتے ہیں۔
یہاں کیٹیکزم کہتا ہے کہ موت کے وقت ایمانداروں کے دو مقدر ہوتے ہیں—ایک ان کی روحوں کے لیے، اور ایک ان کے جسموں کے لیے۔ ہماری روحیں آسمان میں جلال میں داخل ہوتی ہیں، لیکن ہمارے جسم، جو اب بھی مسیح کے ساتھ متحد ہیں، اپنی قبروں میں آرام کرتے ہیں—وہ خوابیدہ حالت میں پڑے رہتے ہیں اور  جی اٹھنے میں نئی زندگی کے منتظر ہوتے ہیں۔
میرے خیال میں یہ کہنا درست ہے کہ جب ہماری روح آسمان میں اور ہمارا جسم قبر میں ہوتا ہے، تو    ہم ایک ہی وقت میں دو جگہوں پر ہوتے ہیں۔ اس کے لیے کچھ وضاحت درکار ہے، اور شارٹر کیٹیکزم کا ایک جواب اس مقام پر بہت اچھا ہے۔ "ایمانداروں کی روحیں ان کی موت کے وقت پاکیزگی میں کامل کر دی جاتی ہیں اور وہ فوری طور پر جلال میں داخل ہو جاتی ہیں۔ اور ان کے جسم اب بھی مسیح کے ساتھ متحد ہونے کے باعث، جی اٹھنے تک اپنی قبروں میں آرام کرتے ہیں۔" اس کا پہلا حصہ جو روح کے جسم سے جدا ہونے کے بارے میں ہے، وہ 2 کرنتھیوں 1:5-10 کا موضوع ہے۔ پولس اپنے موجودہ فانی جسم کو ایک زمینی خیمے سے تشبیہ دیتا ہے اور وہ موت کے امکان سے زیادہ خوش نہیں ہوتا کیونکہ اس کی روح اس کے جسم سے جدا ہو جائے گی، جو کہ ایک غیر فطری حالت ہے۔
— ڈاکٹر ناکس چیمبلن
ایک ہی وقت میں دو جگہوں پر ہونے کی یہ کشمکش آسمان میں بھی محسوس کی جاتی ہے۔ اس میں کوئی شک نہیں کہ آسمان ہماری توقعات سے بڑھ کر شاندار ہوگا۔ لیکن یہ بھی سچ ہے کہ آسمان میں بھی ہماری نجات ابھی مکمل نہیں ہوگی کیونکہ ہمارے جسم ابھی تک جی نہیں اٹھے ہوں گے۔ رومیوں 23:8 میں پولس نے جسمانی طور پر جی اٹھنے کے بارے میں جس طرح بات کی اسے سنیں:
ہم بھی جِنہیں رُوح کے پہلے پَھل مِلے ہیں آپ اپنے باطِن میں کراہتے ہیں اور لے پالک ہونے یعنی اپنے بدن کی مُخلصی کی راہ دیکھتے ہیں۔ (رومیوں  8: 23 )
یہاں پولس نے کہا کہ ہم اس زندگی میں کراہتے ہیں کیونکہ ہمارے پاس ہمارے جی اٹھے ہوئے جسم نہیں ہیں۔ لیکن آسمان پر موجود روحیں بھی اب تک اپنے نئے جسموں کی منتظر ہیں۔ لہٰذا، یہ سوچنا منطقی بات  ہے کہ وہ بھی کسی حد تک کراہ رہی ہیں، کیونکہ وہ اپنے جسموں کی مخلصی کا انتظار کر رہی ہیں۔
کچھ لوگ یہ سمجھتے ہیں کہ جو بدن ہمیں  آخرت میں  ملیں گے، وہ صرف زمین پر رہنے کے لیے ایک معمولی لباس کی طرح ہیں۔ وہ سمجھتے ہیں کہ یہ بدن بس ایک اضافی چیز ہے جس کی اتنی اہمیت نہیں، اور وہ یہ سوچتے ہیں کہ ہم بغیر بدن کے بھی مکمل طور پر خوش اور مطمئن رہ سکتے ہیں۔ لیکن یہ سوچ بائبل کی تعلیمات کے بجائے یونانی فلسفے (افلاطون کے خیالات) سے زیادہ ملتی جلتی ہے۔تو پھر سوال یہ ہے کہ موت کے بعد اور جی اٹھنے کے وعدے سے پہلے، اس درمیانی وقت میں زندگی کیسی ہوگی؟ ہم وہاں کس حال میں ہوں گے؟ سچی بات یہ ہے کہ ہمیں اس دنیا کی کوئی تصویر نہیں دکھائی گئی اور نہ ہی اس کی کوئی بہت تفصیلی وضاحت ہمیں دی گئی ہے۔لیکن پاک کلام   سے ہمیں جو جواب ملتا ہے، وہ بہت تسلی بخش ہے اور اس کا تعلق ہمارے رشتے سے ہے۔ وہ جواب یہ ہے کہ 'ہم خداوند کے ساتھ ہوں گے۔' یہ ایک ایسی حقیقت ہے جو ہمیں اطمینان دیتی ہے کہ چاہے ہمیں وہاں کے حالات کی پوری تفصیل معلوم نہ ہو، لیکن ہمیں یہ پتہ ہے کہ ہم اپنے مالک اور خدا کے پاس ہوں گے اور اس کی رفاقت میں خوش رہیں گے۔
— ڈاکٹر گلین جی سکورگی
اپنی موجودہ زندگی اور اپنی جسمانی موت کو ذہن میں رکھتے ہوئے، اب ہم یہ دیکھنے کے لیے تیار ہیں کہ نئی زندگی میں ہمارے جسموں کی مخلصی کس طرح مکمل ہوتی ہے۔
نئی زندگی 
ہمارے جسموں کو اس وقت نئی اور کامل زندگی ملے گی جب انہیں عام جی اٹھنے میں دوبارہ زندہ کیا جائے گا۔ جی اٹھنے میں، گناہ کے نتائج کو حتمی اور ابدی طور پر ہم سے مکمل طور پر دور کر دیا جائے گا۔ ہم اس کے بارے میں رومیوں 23:8، 1 کرنتھیوں 12:15-57، اور فلپیوں 11:3 میں پڑھتے ہیں۔ ماہرینِ الٰہیات اکثر نجات کے اس مرحلے کو "جلال"  کہتے ہیں، کیونکہ اس کا نتیجہ یہ نکلتا ہے کہ ہمیں پرجلال اور کامل انسان بنا دیا جاتا ہے۔ کلامِ مقدس ہمیں جلال ملنے  کے حوالے سے بہت زیادہ تفصیلات فراہم نہیں کرتا۔ لیکن پولس نے 1 کرنتھیوں 15 میں ہمارے موجودہ جسموں کا اپنے جلال یافتہ جسموں کے ساتھ مختصراً موازنہ ضرور کیا۔ 1 کرنتھیوں 42:15-44 میں اس نے جو لکھا اس پرغور کریں:
جِسم فنا کی حالت میں بویا جاتا ہے اور بقا کی حالت میں جی اُٹھتا ہے۔  بے حُرمتی کی حالت میں بویا جاتا ہے اور جلال کی حالت میں جی اُٹھتا ہے۔ کمزوری کی حالت میں بویا جاتا ہے اور قُوّت کی حالت میں جی اُٹھتا ہے۔  نفسانی جِسم بویا جاتا ہے اور رُوحانی جِسم جی اُٹھتا ہے۔ جب نفسانی جِسم ہے تو رُوحانی جِسم بھی ہے (1 کرنتھیوں 42:15-44) 
 ہم ان جسموں کے درمیان جو اب ہمارے پاس ہیں اور جو ہمیں جی اٹھنے میں ملیں گے، ان کی   مماثلت اور فرق کے بارے میں یقین سے نہیں کہہ سکتے۔ جس طرح مسیح کے بدن میں اس کے جی اٹھنے پر تبدیلیاں آئیں، ہمارے جسم بھی تبدیل ہو جائیں گے۔ وہ نئے اور کامل کر دیے جائیں گے۔ وہ لافانی، پرجلال، طاقتور اور روحانی ہوں گے۔ لیکن وہ مکمل طور پر انسانی بھی ہوں گے۔ اپنے جی اٹھنے میں، ہم بالآخر وہ لوگ بن جائیں گے جیسا خدا نے ہمیشہ سے ہمارے لیے منصوبہ بنایا تھا۔
ہمارے جسم گناہ کے نتیجے میں مرتے ہیں؛ جسمانی موت  انسان کے گناہ میں گرنے   اور  انسانیت کی بدکاری کے خلاف خدا کی عدالت ہے۔ لیکن خوشخبری یہ ہے کہ انجیل ہمارے جسموں کی بحالی کا اعلان کرتی ہے۔ یہ ہمیں بتاتی ہے کہ یسوع ہمیں مکمل انسانوں کے طور پر، یعنی جسم اور روح دونوں سمیت، مخلصی دینے آیا ہے۔ اور یہ مخلصی شاندار ہے۔ یہ بڑی خوشی اور جشن کا باعث ہے۔ اپنے جسموں کے جی اٹھنے کے ساتھ، ہم بالآخر موت پر فتح کا اعلان کرنے کے قابل ہو جائیں گے۔ ہم بالآخر ان تمام برکات کے وارث بننے کے لیے تیار ہوں گے جو خدا نے نئے آسمان اور نئی زمین میں ہمارے لیے رکھی ہیں۔ اور ہم بالآخر اپنی آنکھوں سے یسوع مسیح کی فتح دیکھ سکیں گے۔
نجات کے بارے میں اپنی اب تک کی بحث میں، ہم نے رسولوںکے عقیدے  کے اُن ارکان  پر بات کی ہے جو گناہوں کی معافی اور جسم کے جی اٹھنے سے متعلق ہیں۔ اب، ہم اپنے آخری موضوع  پر گفتگو  کرنے  کے لیے تیار ہیں: ابدی زندگی۔
ابدی زندگی
رسولوں کا عقیدہ   ایمان کے آخری بیان  میں ابدی زندگی کا ذکر کرتا ہے:
میں ایمان رکھتا ہوں
... ہمیشہ  کی  زندگی پر۔

اس مقام پر، عقیدےکے پیشِ نظر وہ ابدی زندگی ہے، جسے اکثر دائمی زندگی بھی کہا جاتا ہے، اور  جو ہمارے جسموں کے جی اٹھنے کے بعد آتی ہے۔ عقیدہ اس یقین کی تصدیق کرتا ہے کہ خدا کے تمام وفادار لوگوں کو بالآخر کامل، بابرکت، غیر فانی اور کبھی ختم نہ ہونے والی زندگی سے نوازا جائے گا۔
اگرچہ ہم ابدی زندگی کے بارے میں بہت سی باتیں کہہ سکتے ہیں، لیکن اس سبق میں ہم تین امور پر توجہ مرکوز کریں گے: اول، ہم ابدی زندگی کے وقت   کا ذکر کریں گے۔ یہ کب شروع ہوتی ہے؟ دوم، ہم ابدی زندگی کی کیفیت  کے بارے میں بات کریں گے۔ یہ زندگی کی دوسری اقسام سے کیسے مختلف ہے؟ اور سوم، ہم اس مقام کا ذکر کریں گے جہاں ہم ہمیشہ رہیں گے۔ آئیے اپنی ابدی زندگی کے وقت سے آغاز کرتے ہیں۔

وقت
ہمیشہ کی زندگی کب شروع ہوتی ہے؟ مسیح نے فرمایا تھا کہ وہ اس لیے آیا  تاکہ ہم زندگی پائیں اور کثرت سے پائیں۔ یقیناً اس کا مطلب یہ تھا کہ مسیح میں ہونے اور ان کا شاگرد بننے سے ہمیں زندگی گزارنے کا ایک بہت ہی اعلیٰ اور بہترین طریقہ ملتا ہے۔ لیکن کیا یہی ہمیشہ کی زندگی ہے؟کیا ہمیشہ کی زندگی تب شروع ہوتی ہے جب ہم اس فانی دنیا سے کوچ کر کے اگلی زندگی میں قدم رکھتے ہیں؟ کیا وہ وقت ہے جب اس کا آغاز ہوتا ہے؟ دیکھا جائے تو ایک لحاظ سے بات ٹھیک ہے، لیکن ایک اور گہرا مطلب بھی ہے۔ وہ نئی زندگی، یعنی مسیح کی جی اٹھنے والی زندگی جو ہمیں قبر سے پار لے جائے گی اور خدا کے ساتھ ایک نہ ختم ہونے والی ابدیت میں داخل کرے گی، وہ زندگی ایک بیج کی طرح ابھی سے ہمارے اندر بو دی گئی ہے۔پس وہ زندگی جو کبھی ختم نہیں ہوگی، وہ ابھی اسی وقت سے شروع ہو رہی ہے۔ یہ سمجھنا بہت ضروری ہے کہ ہمیشہ کی زندگی کا مطلب صرف 'کبھی ختم نہ ہونے والا وقت' نہیں ہے۔ بلکہ یہ ایک ایسی معیاری زندگی ہے جو اب مسیح اور خدا کے گرد گھومتی ہے۔ یہ زندگی ہمیں اس اصل حالت کی طرف لے جا رہی ہے جس کے لیے انسان کو شروع میں بنایا گیا تھا۔سب سے خوشی کی بات یہ ہے کہ ہم آج ہی اس زندگی کا حصہ بن سکتے ہیں۔ اگرچہ ہم ابھی ایک ایسی دنیا میں رہ رہے ہیں جہاں دکھ، تکلیف، جدوجہد اور ٹوٹ پھوٹ ہے، پھر بھی ہم اس ابدی زندگی کے سکون اور برکت میں شریک ہو سکتے ہیں۔
— ڈاکٹر گلین جی سکورگی
کلامِ مقدس اکثر کہتا ہے کہ ایماندار پہلے ہی ابدی زندگی کے مالک ہیں جو ایک  حقیقت ہے۔ ہمیں یہ حقیقت یوحنا 28:10، 1 تیمتھیس 12:6، 1 یوحنا 11:5-13، اور بہت سی دوسری جگہوں پر  نظر آتی ہے ۔ اس کی صرف  ایک مثال کے طور پر، یوحنا 24:5 میں یسوع  کے الفاظ سنیں:
مَیں تُم سے سچ کہتا ہُوں کہ جو میرا کلام سُنتا اور میرے بھیجنے والے کا یقِین کرتا ہے ہمیشہ کی زِندگی اُس کی ہے اور اُس پر سزا کا حُکم نہیں ہوتا بلکہ وہ مَوت سے نِکل کر زِندگی میں داخِل ہو گیا ہے۔ (یوحنا 24:5) 
یسوع اور عہد نامہِ جدید کے مصنفین نے کبھی کبھی ابدی یا دائمی زندگی کے بارے میں ایک موجودہ حقیقت کے طور پر بات کی ہے جو مسیح کے ساتھ ہمارے اتحاد کا نتیجہ ہے۔ اور، یقیناً، یہ سچ ہے۔ اگرچہ ہمارے جسم مر جائیں گے، لیکن  ہماری روحیں کبھی نہیں مریں گی  ۔ وہ روحانی زندگی جو ہمارے پاس اب ہے ، یہ وہی زندگی ہے جو ہمارے پاس ہمیشہ رہے گی۔ دوسری طرف، کلامِ مقدس اس حقیقت کے بارے میں اور بھی کثرت سے بات کرتا ہے کہ ہمیں آخری عدالت کے وقت اپنی میراث کے طور پر ابدی زندگی دی جائے گی۔ ہم اسے متی 46:25، مرقس 29:10، 30، یوحنا 25:12، رومیوں 5:2-7، اور یہوداہ 21 جیسی جگہوں پر دیکھتے ہیں۔ محض ایک مثال کے طور پر، سنیں کہ یوحنا نے اپنی انجیل  میں ،  40:6 میں کیا لکھا:
کیونکہ میرے باپ کی مرضی یہ ہے کہ جو کوئی بیٹے کو دیکھے اور اُس پر اِیمان لائے ہمیشہ کی زِندگی پائے اور مَیں اُسے آخِری دِن پِھر زِندہ کرُوں۔ (یوحنا 40:6) 
   کلامِ مقدس اکثر ابدی زندگی کے ہمارے مکمل حصول کو ہمارے جسموں کے جی اٹھنے کے ساتھ جوڑتا ہے، اور یوحنا نے بھی یہاں اسی حقیقت کا اظہار کیا۔ جب ہمارے جسم زندہ کیے جائیں گے، تو ہم ہمیشہ کے لیے، جسم اور روح سمیت، مکمل طور پر مخلصی یافتہ اور مکمل طور پر بحال شدہ انسانوں کے طور پر جئیں گے۔
میرا خیال ہے کہ یہ بات سمجھنا بہت فائدہ مند ہے کہ جو کچھ ہمیں مسیح میں ملتا ہے اور ہمارا جو رشتہ مسیح کے ساتھ جڑتا ہے، اس کے دو پہلو ہیں: ایک وہ جو ہمیں 'ابھی مل گیا ہے' اور دوسرا وہ جو 'ابھی مکمل ہونا باقی ہے'۔اس سے میرا مطلب یہ ہے کہ جب ہم مسیح کو قبول کرتے ہیں اور ان پر اپنا پورا ایمان لاتے ہیں، تو ان کی تمام برکات اور وہ 'ہمیشہ کی زندگی' ہمیں 'ابھی اسی وقت' مل جاتی ہے۔ یعنی وہ اب ہماری ملکیت ہے اور ہمارے پاس ہمیشہ کی زندگی موجود ہے۔لیکن اس کے ساتھ ہی، ایک لحاظ سے یہ 'ابھی مکمل ہونا باقی' بھی ہے۔ کیونکہ ظاہر ہے کہ مسیح کو ماننے کے بعد بھی ہم میں سے بہت سے لوگ بوڑھے ہوں گے، بیمار بھی ہوں گے اور اگر مسیح کے دوبارہ آنے سے پہلے ہماری وفات ہو جائے تو ہم موت کا تجربہ بھی کریں گے۔ اس صورت میں، ہمیشہ کی زندگی کا وہ مکمل روپ جس میں کوئی دکھ یا بیماری نہیں ہوگی، وہ ابھی ہمارے لیے مستقبل میں چھپا ہوا ہے۔پس یہ 'ابھی مل گیا' اور 'ابھی باقی ہے' والی بات ہمیں یہ سمجھنے میں مدد دیتی ہے کہ جی ہاں، ہمارے پاس ہمیشہ کی زندگی ابھی موجود تو ہے، لیکن اس کا وہ کامل اور شاندار روپ ہمیں نئے آسمان اور نئی زمین پر ملے گا جس کا ہم انتظار کر رہے ہیں۔
— ڈاکٹر جیفری کے جوئی

ایک لحاظ سے یہ کہنا درست ہے کہ ہماری روحوں کے لیے ابدی زندگی اسی زندگی میں شروع ہو جاتی ہے جب ہم نئی پیدائش کا تجربہ کرتے  ہیں۔ لیکن ہم اس وقت تک مکمل طور پر زندہ نہیں ہوں گے جب تک آخری عدالت میں ہمارے جسم زندہ نہیں کیے جاتے۔ صرف اسی وقت ہمارا پورا وجود خدا کے سامنے زندہ ہوگا۔ اس سے پہلے، ہمیں اپنی روحوں کی مخلصی کے ذریعے ابدی زندگی کا صرف ایک ذائقہ چکھنے کو ملتا ہے۔ لیکن صرف اس وقت جب ہمارے جسموں کو بھی نئی زندگی دے دی جائے گی، ہم واقعی ویسے جی سکیں گے جیسا خدا کا ارادہ تھا۔
ابدی زندگی کے وقت کے اس فہم کو ذہن میں رکھتے ہوئے، آئیے اس کی کیفیت  پر نظر ڈالتے ہیں۔
کیفیت
بائبل میں ابدی زندگی کا مطلب محض یہ نہیں ہے کہ ہمارا وجود اور شعور ہمیشہ قائم رہے۔ آخرکار، وہ لوگ بھی جو خدا کی ابدی عدالت کے تحت سزا پاتے ہیں، وہ بھی  اپنا وجود اور شعور برقرار رکھتے ہیں۔ بلکہ، ابدی زندگی کی کلیدی خوبی یہ ہے کہ ہم خدا کی برکات میں ہمیشہ زندہ رہیں گے۔ اس معنی  میں، زندگی پانے کا مطلب خدا کا فضل اور برکت حاصل کرنا ہے۔ اور اس کے برعکس، موت کا دکھ اٹھانا اس کے غضب اور لعنت کے نیچے آنا ہے۔ ابدی زندگی اور ابدی موت دونوں میں وجود برقرار رہتا ہے۔ ان کے درمیان فرق اس وجود کی کیفیت کا ہے۔ جیسا کہ یسوع نے یوحنا 3:17 میں دعا کی:
اور ہمیشہ کی زِندگی یہ ہے کہ وہ تُجھ خُدایِ واحِد اور برحق کو اور یِسُوعؔ مسِیح کو جِسے تُو نے بھیجا ہے جانیں۔ (یوحنا 3:17) 
یہاں یسوع نے سکھایا کہ ابدی زندگی خدا اور یسوع کو جاننے کے برابر ہے۔ اس تناظر میں، "جاننے" کا تصور ایک محبت بھرے رشتے کی طرف اشارہ کرتا ہے۔ یسوع کا نکتہ یہ تھا کہ ابدی زندگی کی تعریف محض وجود یا شعور کے لحاظ سے نہیں کی جاتی، بلکہ خدا کی محبت کے تجربے کے لحاظ سے کی جاتی ہے۔ یا اس طریقے پر غور کریں جس سے پولس نے رومیوں 9:7-11 میں زندگی اور موت کے بارے میں بات کی، جہاں اس نے یہ لکھا:
ایک زمانہ میں شرِیعت کے بغَیر مَیں زِندہ تھا مگر جب حُکم آیا تو گُناہ زِندہ ہو گیا اور مَیں مَر گیا۔  اور جِس حُکم کا منشا زِندگی تھا وُہی میرے حق میں مَوت کا باعِث بن گیا۔  کیونکہ گُناہ نے مَوقع پا کر حُکم کے ذرِیعہ سے مُجھے بہکایا اور اُسی کے ذرِیعہ سے مُجھے مار بھی ڈالا۔ (رومیوں 9:7-11) 
اس پورے دورانیے میں جس کا پولس نے یہاں ذکر کیا، وہ جسمانی اور ذہنی طور پر زندہ تھا۔ وہ ایک باشعور اور ذی عقل ہستی کے طور پر موجود تھا۔ اس کے باوجود، اس نے پہلے زندہ ہونے کا دعویٰ کیا، اور پھر مر جانے کا، یعنی مار دیے جانے کا۔ اور اس میں فرق خدا کے سامنے اس کی حیثیت کا تھا۔ اس سے پہلے کہ شریعت نے اسے قصوروار ٹھہرایا، وہ زندہ تھا۔ لیکن جیسے ہی شریعت نے اسے خدا کی لعنت کے تحت کر دیا، پولس مردہ ہو گیا۔ بعد میں جب وہ مسیح کے پاس آیا اور لعنت اٹھا لی گئی، تو ا س نے  خود  کو نئی زندگی پانے والے کے طور پر بیان کیا  ۔ ہم یہی تصور یوحنا 5245 اور 1 یوحنا 14:3 جیسی جگہوں پر دیکھتے ہیں۔
اس بارے میں اس طرح سوچیں: آخری دن، تمام مردے عام جی اٹھنے میں زندہ کیے جائیں گے۔ ہماری غیر فانی روحیں ہمارے جی اٹھے ہوئے جسموں کے ساتھ دوبارہ متحد ہو جائیں گی۔ یوحنا 28:5-29 کے مطابق، جنہوں نے نیکی کی ہے وہ اجر پانے کے لیے جی اٹھیں گے، اور جنہوں نے بدی کی ہے وہ سزا پانے کے لیے جی اٹھیں گے۔ دونوں اپنے جی اٹھے ہوئے جسموں میں ہمیشہ شعوری زندگیاں گزاریں گے۔ لیکن بائبل راستبازوں کے مقدر کو "زندگی" اور بدکاروں کے مقدر کو "موت" کہتی ہے۔ فرق یہ نہیں ہے کہ وہ موجود ہوں گے یا سوچیں گے یا تجربات کریں گے یا نہیں۔ فرق خدا کے ساتھ ان کے رشتے کا  ہے۔ اگر ہم خدا کی برکت کے تحت ہیں، تو بائبل کہتی ہے کہ ہم زندہ ہیں۔ اگر ہم اس کی لعنت کے تحت ہیں، تو یہ کہتی ہے کہ ہم مردہ ہیں۔ لہذا، ابدی زندگی خدا کے ساتھ ایک مبارک رشتے میں مسلسل شعوری وجود کا نام ہے۔ لیکن یہ برکات کیا ہیں؟ مبارک زندگی کیسی دکھائی دیتی ہے؟
 میرا خیال ہے کہ ہمیں خدا کے ساتھ ہمیشہ کی زندگی کو محض بادلوں پر تیرنے کی طرح نہیں سوچنا چاہیے۔ بلکہ سچی بات یہ ہے کہ ہمیں نئے جی اٹھنے والے بدن ملیں گے۔ یہ ایسے بدن ہوں گے جنہیں گناہ، بیماری اور موت کبھی چھو بھی نہیں سکے گی۔ ہم لافانی ہوں گے، یعنی ہمیں پھر کبھی موت نہیں آئے گی۔ اور ہم ایک 'نئی زمین' پر رہیں گے۔اب اس کی پوری تفصیلات تو ہمیں معلوم نہیں ہیں کہ وہاں کیا کیا ہوگا اور زندگی کیسی ہوگی۔ ہم سب کچھ تو نہیں جانتے، لیکن اتنا ضرور جانتے ہیں کہ وہاں ہماری کچھ ذمہ داریاں ہوں گی۔ ہم مسیح کے ساتھ مل کر بادشاہی کریں گے۔ چونکہ وہ ایک نئی کائنات ہوگی، اس لیے میرا ماننا ہے کہ ہم خدا کی بنائی ہوئی اس ساری کائنات کے ساتھ میل جول رکھیں گے اور اس کا لطف اٹھائیں گے۔وہاں ہمارے پاس کرنے کے لیے خاص کام بھی ہوں گے۔ لیکن سب سے بنیادی بات، جس پر نیا عہد نامہ   بہت زور دیتا ہے، وہ یہ نہیں ہے کہ ہم وہاں کیا 'کام' کریں گے—اگرچہ وہ کام بہت دلچسپ اور سکون دینے والے ہوں گے۔ بلکہ سب سے اہم بات یہ ہے کہ خدا خود ہمارے ساتھ ہوگا۔ ہم اس کا دیدار کریں گے اور اس کا چہرہ دیکھیں گے۔خدا کے ساتھ یہ قریبی رشتہ اور رفاقت ہی ہماری زندگی کی سب سے بڑی خوشی ہوگی۔ یہی وہ خوشی ہے جو ہمیں پوری طرح مطمئن کر دے گی اور ہمیں کسی اور چیز کی کمی محسوس نہیں ہوگی۔
— ڈاکٹر تھامس آر شرائنر
مشہور ماہرِ الٰہیات لوئس برکوف  (1873 -    1957 )   نے اپنی کتاب "سسٹیمیٹک تھیولوجی" (Systematic Theology) کے حصہ 6، باب 5 میں ابدی زندگی کی آخری حالت کو بیان کیا ہے۔دیکھیں  کہ انہوں نے اسے کیسے بیان کیا:
ابدی  زندگی کی کاملیت میں  خدا کے ساتھ رفاقت میں لطف اٹھایا جائے گا... ہم  یسوع مسیح میں خدا کو روبرو دیکھیں گے، اس میں مکمل اطمینان پائیں گے، اس میں شادمان ہوں گے، اور اس کی تمجید کریں گے... وہاں ایک اعلیٰ سطح پر جان  پہچان اور سماجی میل جول ہوگا... ہر فرد کی خوشی کامل اور بھرپور ہوگی۔
کچھ لحاظ سے یہ عجیب لگ سکتا ہے کہ بائبل ابدی زندگی کی نوعیت کے بارے میں اکثر بات نہیں کرتی۔ آخرکار، ابدی زندگی وہ عظیم انعام ہے جو انجیل ان لوگوں کو پیش کرتی ہے جو توبہ کرتے ہیں اور مسیح پر نجات بخش ایمان لاتے ہیں۔ لیکن حقیقت یہ ہے کہ کلامِ مقدس ابدی زندگی کے بارے میں کافی عمومی اصطلاحات میں بات کرتا ہے۔ مکاشفہ 3:21، 4 ہمیں بتاتا ہے کہ خدا اپنے لوگوں کے ساتھ سکونت کرے گا، اور وہاں نہ موت ہوگی نہ غم۔ ہمارے پاس نئے جسم ہوں گے، اور ہم گناہ کی موجودگی، بگاڑ اور اثر سے مکمل طور پر آزاد ہوں گے۔ لیکن تفصیلات کا کیا؟ حقیقت یہ ہے کہ بائبل ان کے بارے میں بہت کم کہتی ہے۔ اس کے بجائے، یہ زیادہ تر ہمیں اس بات پر بھروسہ کرنے کی ترغیب دیتی ہے کہ خدا نیک ہے، اور ہم  ان عجائبات کے بارے میں زیادہ قیاس آرائیاں نہ کریں جو اس نے ہمارے لیے محفوظ کر رکھے ہیں۔ 2 کرنتھیوں 2:12-4 میں پولس نے جو لکھا اسے   پڑھیں :
مَیں مسِیح میں ایک شخص کو جانتا ہُوں چَودہ برس ہُوئے کہ وہ یکایک تِیسرے آسمان تک اُٹھا لِیا گیا۔ نہ مُجھے یہ معلُوم کہ بدن سمیت نہ یہ معلُوم کہ بغَیر بدن کے۔ یہ خُدا کو معلُوم ہے۔  اور مَیں یہ بھی جانتا ہُوں کہ اُس شخص نے (بدن سمیت یا بغَیر بدن کے یہ مُجھے معلُوم نہیں۔ خُدا کو معلُوم ہے۔)  یکایک فِردَوس میں پُہنچ کر اَیسی باتیں سُنِیں جو کہنے کی نہیں اور جِن کا کہنا آدمی کو روا نہیں۔ (2 کرنتھیوں 2:12-4) 
غور کریں کہ پولس نے اس تجربے کے بارے میں کیا کہا۔ سنی گئی باتیں "ناقابلِ بیان" تھیں—انہیں انسانی زبان میں کافی حد تک بیان نہیں کیا جا سکتا تھا۔ مزید یہ کہ، انسان کو یہ بتانے کی اجازت نہیں ہے کہ اس تیسرے آسمان میں کیا تھا۔ یہ اتنا شاندار ہے کہ خدا اسے ابھی کے لیے پوشیدہ رکھ رہا ہے۔ اور یہ صرف آسمان تھا—ہمارے جی اٹھنے سے پہلے کی درمیانی حالت۔ اگر آسمان کے اسرار ظاہر نہیں کیے جا سکتے، تو ہماری آخری حالت کے اسرار کتنے زیادہ ہوں گے؟ کون تصور کر سکتا ہے کہ جب مسیح واپس آئے گا تو زندگی کتنی شاندار ہوگی؟ بائبل ہمیں بتاتی ہے کہ وہاں مزید کوئی غم، دکھ، مایوسی یا موت نہیں ہوگی۔ یہ باتیں شاندار اور سچی ہیں، لیکن بائبل ہمیں ان کے بارے میں بہت زیادہ تفصیلات نہیں بتاتی۔
اب جبکہ ہم نے ابدی زندگی کے وقت اور کیفیت پر غور کر لیا ہے، آئیے اپنے آخری موضوع کی طرف مڑتے ہیں: وہ مقام جہاں ہم ہمیشہ رہیں گے۔
مقام
کلامِ مقدس اکثر اس مقام کو جہاں ہم ابدی طور پر رہیں گے، "نیا آسمان اور نئی زمین" کہتا ہے۔ ہم یہ زبان یسعیاہ 17:65 اور 22:66، 2 پطرس 13:3، اور مکاشفہ 1:21 میں سنتے  ہیں۔ آسمانوں اور زمین کی یہ نئی تخلیق بائبل کی مجموعی کہانی کو مکمل کرتی ہے۔ تاریخ کا آغاز پیدائش 1:1 میں ہوا تھا جب خدا نے آسمان اور زمین کو پیدا کیا۔ لیکن پھر انسانیت کے گناہ میں گرنے کی وجہ سے یہ آلودہ ہو گئی، جس سے یہ خدا کی سکونت کے لیے نامناسب بن گئی۔ بائبل کا بقیہ حصہ یہ کہانی سناتا ہے کہ کس طرح انسانیت اور تخلیق دونوں کی مخلصی کی جا رہی ہے۔ اور ایک بار جب یسوع واپس آئے گا، تو حتمی نتیجہ یہ ہوگا کہ آسمانوں اور زمین کی مخلصی ہو جائے گی اور وہ نئے کر دیے جائیں گے، تاکہ خدا بالآخر زمین پر اپنے جی اٹھے ہوئے لوگوں کے ساتھ سکونت کرے۔ یہی وہ مقصد تھا جو متی 9:6-10 میں یسوع کے ذہن میں تھا، جب اس نے ہمیں یہ الفاظ دعا کرنے کے لیے سکھائے:
اے ہمارے باپ جو آسمان پر ہے، تیرا نام پاک مانا جائے، تیری بادشاہی آئے، تیری مرضی جیسی آسمان پر پوری ہوتی ہے زمین پر بھی ہو (متی 9:6-10) 
مقصد ہمیشہ سے یہی تھا کہ خدا کی بادشاہی آسمانوں میں بھی پوری طرح ظاہر ہو، جہاں فرشتے اور وفات پائے ہوئے مقدسین کی روحیں رہتی ہیں، اور زمین پر بھی، جہاں ہم رہتے ہیں۔ یہی وجہ ہے کہ یسوع نے ہمیں سکھایا کہ ہم خدا سے التجا کریں کہ وہ اپنی بادشاہی زمین پر لائے، اور زمین پر اپنی مرضی کی ویسی ہی اطاعت کروائے جیسی آسمان پر ہوتی ہے۔
اگرچہ کلامِ مقدس اس نئی تخلیق کے بارے میں زیادہ  بات نہیں کرتا، لیکن جب   کرتا ہے تو یہ واضح کر دیتا ہے کہ مخلصی یافتہ انسانوں کی آخری منزل آسمان نہیں بلکہ نئی زمین ہوگی۔ مثال کے طور پر، یسعیاہ 17:65-19 میں ہم سیکھتے ہیں کہ خدا کے لوگ یروشلیم کے نئے اور مقدس شہر میں بسیں گے۔ اور مکاشفہ 2:21 میں ہم  دیکھتے  ہیں کہ یہ نیا یروشلیم نئی زمین پر موجود ہوگا۔ مکاشفہ 1:21-5 میں یوحنا نے جو لکھا اسے سنیں:
پِھر مَیں نے ایک نئے آسمان اور نئی زمِین کو دیکھا... مَیں نے شہرِ مُقدّس نئے یروشلِیم کو آسمان پر سے خُدا کے پاس سے اُترتے دیکھا... پِھر مَیں نے تخت میں سے کِسی کو بُلند آواز سے یہ کہتے سُنا کہ دیکھ خُدا کا خَیمہ آدمِیوں کے درمِیان ہے اور وہ اُن کے ساتھ سکُونت کرے گا اور وہ اُس کے لوگ ہوں گے اور خُدا آپ اُن کے ساتھ رہے گا اور اُن کا خُدا ہو گا۔... اور جو تخت پر بَیٹھا ہُؤا تھا اُس نے کہا دیکھ مَیں سب چِیزوں کو نیا بنا دیتا ہُوں ۔(مکاشفہ 1:21-5) 
یہاں ہم دیکھتے ہیں کہ خدا آسمان میں نیا یروشلیم تیار کر رہا ہے۔ اور جب نئی زمین تیار ہو جائے گی، تو وہ نئے یروشلیم کو زمین پر لے آئے گا تاکہ وہ اس کے لوگوں کے درمیان اس کی مقدس سکونت گاہ ہو، جو خود بھی نئی زمین کے باشندے ہوں گے۔ اگر خدا کا منصوبہ صرف یہ ہوتا  کہ وہ ہمیں ابدیت کے لیے آسمان پر لے  جائے ، تو نئی زمین کی کوئی ضرورت نہ ہوتی۔ لیکن جیسا کہ ہم یہاں پڑھتے ہیں، خدا ہمارے ابدی گھر کے لیے خود اس دنیا سمیت ہر چیز کو نیا بنا رہا ہے۔ ابتدائی کلیسیا کے بزرگ آگسٹین   جو ہپو کے مشہور بشپ تھے اور 354 سے 430 عیسوی تک زندہ  رہے، انہوں نے اپنی مشہور تصنیف "خدا کا شہر" (The City of God) کے حصہ 20، باب 16 میں نئی زمین کے بارے میں اس طرح لکھا:
چونکہ دنیا خود کسی بہتر چیز  کے لئے  نئی ہو جاتی ہے، اس لیے یہ ان انسانوں کے لیے موزوں طور پر تیار کی گئی ہے جو خود اپنے جسموں میں کسی بہتر چیز کی طرف نئے ہو چکے ہیں۔
ایک ایسا دن آنے والا ہے جب خدا تمام چیزوں کو نئے سرے سے بنا دے گا اور ہر شے کو تازگی بخشے گا۔ ہم اس سچائی کو ان خوبصورت الفاظ میں دیکھ سکتے ہیں جو مسیح نے اپنے شاگردوں کو دعا کرنے کے لیے سکھائے تھے۔ مسیح نے فرمایا: 'اے ہمارے باپ، جو آسمان پر ہے، تیرا نام پاک مانا جائے۔ تیری بادشاہی آئے۔ تیری مرضی جیسے آسمان پر پوری ہوتی ہے، ویسے ہی اس زمین پر بھی پوری ہو۔'ایمانداروں کے لیے یہ ایک بہت ہی بنیادی اور خاص سوچ ہے کہ ہم اب ایک ایسے وقت میں جی رہے ہیں جہاں ہم انتظار کر رہے ہیں۔ ہم اس بات کا انتظار کر رہے ہیں کہ جو سچائیاں ابھی آسمان پر ہیں، وہ اس زمین پر بھی حقیقت بن جائیں۔ آسمان پر جس طرح کام ہوتے ہیں، وہاں خدا کی پاکیزگی مانی جاتی ہے، وہاں سب کچھ درست ہے، اور وہاں صرف سچائی، جلال، نیکی اور محبت کا راج ہے۔بطور ایماندار ہماری پکی اور سچی امید یہی ہے کہ آسمان کی وہ تمام خوبصورت حقیقتیں اس زمین پر بھی پوری ہوں گی۔ پاک کلام   ہم سے یہی وعدہ کرتا ہے کہ ایک 'نئی تخلیق' ہوگی، اور وہی ہمارا ہمیشہ کا گھر ہوگا۔ وہاں ہر طرف خدا کا نور ہوگا اور ہم ہمیشہ کے لیے اس کے ساتھ امن سے رہیں گے۔
— ڈاکٹر جوناتھن ٹی پیننگٹن

اگر ہم اس حقیقت کو نظر انداز کر دیں کہ نئی زمین ہمارا آخری گھر ہونے والی ہے، تو ہمارے لیے حقیقت کے مادی پہلوؤں سے خود کو الگ کرنا آسان ہو سکتا ہے، اور یہ سوچنا کہ زمین پر جسمانی وجود ایک برکت کے بجائے ایک مصیبت ہے۔ لیکن جب ہم یہ تسلیم کر لیتے ہیں کہ زمین ہی ہمارا مستقل گھر ہونے والی ہے، تو ہم اس موجودہ دنیا کو ایک برکت اور اس خوبصورتی اور برکت کے پیش خیمہ کے طور پر دیکھ سکتے ہیں جو خدا نے آنے والی دنیا میں ہمارے لیے رکھی ہے۔

خلاصہ
رسولوں کے عقیدےپر اس سبق میں، ہم نے نجات کے موضوع پر توجہ مرکوز کی  ۔ ہم نے گناہ کے مسئلے، الٰہی فضل کے تحفے، اور انسانی ذمہ داری کے کردار کے حوالے سے گناہوں کی معافی کے بارے میں بات کی ہے۔ ہم نے موت کی لعنت، زندگی کی خوش خبری ، اور مسیح میں مخلصی کو دیکھ کر جسم کے جی اٹھنے کے عقیدے پر تحقیق کی  ۔ اور ہم نے ابدی زندگی کی نوعیت بشمول اس کے وقت، کیفیت اور مقام پر غور کیا ہے۔
نجات پر اس سبق میں، ہم نے دیکھا   کہ رسولوں کا عقیدہ ہمارے مشترکہ مسیحی اعتراف کے ان ضروری عناصر پر توجہ مرکوز کرتا ہے جنہیں کلیسیا نے ہزاروں سالوں سے برقرار رکھا ہے۔ اگر ہم دوسری روایات اور فرقوں کے مسیحیوں سے بات کرتے وقت ان مشترکہ عقائد کو ذہن میں رکھیں، تو ہمیں ان لوگوں کے ساتھ  اتفاق اور یگانگت  پیدا کرنے کے لیے ایک ٹھوس بنیاد ملے گی جو رسولوں کا عقیدہ کی تصدیق کرتے ہیں۔ اور ہمیں   ان لوگوں کی اصلاح کے لیے بھی بنیاد ملے گی جو اس  پر یقین نہیں رکھتے  ۔ مزید یہ کہ، جیسے جیسے ہم نجات کے ان ضروری عقائد پر توجہ مرکوز کریں گے، یہ ہمیں اس بڑے منظر نامے کو دیکھنے میں مدد دے گا کہ خدا اس دنیا میں کیا کر رہا ہے، اور اس کی محبت اور فضل کے لیے اس کی حمد کرنے کی زیادہ سے زیادہ وجوہات ملیں گی۔












شریک مصنفین

ڈاکٹر وان گیٹن (میزبان) دی ولیمز بائبل انسٹی ٹیوٹ اینڈ سیمنری میں  اکیڈیمک  ڈین ہیں اور دنیا بھر کی متعدد ممتاز سیمنریوں اور یونیورسٹیوں میں بائبل کے ایک معروف استاد اور لکچرار رہے ہیں۔ ڈاکٹر گیٹن نے چار سال تک وفاقی بیورو آف پریزنز کے چیپلین کے طور پر بھی خدمات انجام دیں اور واشنگٹن ڈی سی میں انسٹی ٹیوٹ آف ریلیجن اینڈ پبلک پالیسی کے بورڈ آف ڈائریکٹرز میں شامل رہے۔ ڈاکٹر گیٹن نے انٹرنیشنل سیمنری سے ماسٹر آف تھیالوجی، لوگوس بائبل کالج سے ماسٹر آف ڈیوینیٹی، کرسچن لیڈرشپ یونیورسٹی سے ڈاکٹر آف بائبل فلاسفی، فیتھ تھیالوجیکل سیمنری سے ڈاکٹر آف تھیالوجی اور ریفارمڈ تھیالوجیکل سیمنری سے ڈاکٹر آف منسٹری کی ڈگریاں حاصل کر رکھی ہیں۔ انہیں رسولی جانشینی (Apostolic Succession) میں ایک بشپ کے طور پر مقرر کیا گیا تھا اور انہوں نے انٹرنیشنل کمیونٹی آف کرسچن چرچز کے آرچ بشپ کے طور پر خدمات انجام دیں، جو کہ مسیح کے بدن کی تاریخی وحدت کو بحال کرنے کے لیے وقف ایک  منسٹری ہے۔
ڈاکٹر ناکس چیمبلن (1935-2012) نے ریفارمڈ تھیولوجیکل سیمنری میں بطور پروفیسر آف عہد نامہِ جدید اپنی خدمات انجام دیں۔
ڈاکٹر جے لیگن ڈنکن    ,III  ریفارمڈ تھیولوجیکل سیمنری کے چانسلر اور سی ای او (CEO) ہیں اور سسٹیمیٹک اینڈ ہسٹوریکل تھیولوجی کے جان ای رچرڈز پروفیسر ہیں۔
ڈاکٹر جان ایم فریم آرلینڈو، فلوریڈا میں ریفارمڈ تھیولوجیکل سیمنری میں سسٹیمیٹک تھیولوجی اور فلسفہ کے پروفیسر ایمریٹس ہیں۔
ڈاکٹر جیفری کے جوئی ویسٹ منسٹر تھیولوجیکل سیمنری میں ایگزیکٹو کنسلٹنٹ ہیں، اس سے قبل وہ وہاں پروووسٹ، ایگزیکٹو وائس پریذیڈنٹ اور چرچ ہسٹری کے پروفیسر کے طور پر خدمات انجام دے چکے ہیں۔
ڈاکٹر رابرٹ جی لسٹر ٹالبوٹ اسکول آف تھیولوجی میں بائبلی اور تھیولوجیکل اسٹڈیز کے ایسوسی ایٹ پروفیسر ہیں۔
ڈاکٹر آر البرٹ موہلر جونیئر سدرن بیپٹسٹ تھیولوجیکل سیمنری کے صدر ہیں۔
ڈاکٹر جے آئی پیکر (1926-2020) وینکوور، برٹش کولمبیا کے ریجنٹ کالج میں تھیولوجی کے بورڈ آف گورنرز کے پروفیسر تھے اور انہوں نے برطانیہ اور امریکہ میں بڑے پیمانے پر وعظ اور لیکچر دیے۔
ڈاکٹر جوناتھن ٹی پیننگٹن سدرن بیپٹسٹ تھیولوجیکل سیمنری میں عہد نامہِ جدید کی تشریح کے ایسوسی ایٹ پروفیسر اور ریسرچ ڈاکٹرل اسٹڈیز کے ڈائریکٹر ہیں۔
ڈاکٹر تھامس آر شرائنر سدرن بیپٹسٹ تھیولوجیکل سیمنری میں عہد نامہِ جدید کی تشریح کے جیمز بکانن ہیریسن پروفیسر اور کلامِ مقدس و تشریح کے ایسوسی ایٹ ڈین ہیں۔
ڈاکٹر گلین جی سکورگی بیتھل سیمنری، سان ڈیاگو میں تھیولوجی کے پروفیسر ہیں۔
ڈاکٹر مارک ایل سٹراس بیتھل سیمنری، سان ڈیاگو میں عہد نامہِ جدید کے پروفیسر ہیں۔
ڈاکٹر ڈیرک تھامس اٹلانٹا، جارجیا میں ریفارمڈ تھیولوجیکل سیمنری میں سسٹیمیٹک اینڈ ہسٹوریکل تھیولوجی کے پروفیسر ہیں۔
ڈاکٹر اسٹیفن جے ویلم سدرن بیپٹسٹ تھیولوجیکل سیمنری میں کرسچن تھیولوجی کے پروفیسر ہیں۔



 
















مشکل الفاظ کے معانی

آگسٹین – (354 - 430 عیسوی) ہپو کے بشپ جو کلامِ مقدس کو عقائد میں ہمارا حتمی اختیار مانتے تھے اور کلیسیا کے عقائد  کو بائبلی تعلیمات کا مفید خلاصہ سمجھتے تھے؛ انہوں نے متعدد تصانیف لکھیں جو آج بھی کلیسیا پر اثر انداز ہو رہی ہیں۔
برکوف، لوئس – (1873-1957) بااثر ریفارمڈ ماہرِ الٰہیات جنہوں نے 1932 میں "سسٹیمیٹک تھیولوجی" (Systematic Theology) لکھی۔
شکستگی   – گناہ پر حقیقی دکھ؛ خدا کی شریعت کی خلاف ورزی پر سچی ندامت۔
ابدی زندگی – خدا کو جاننا اور خدا کی بھرپور برکت میں ہمیشہ زندہ رہنا۔
ایمان – خدا کے حوالے سے، خدا کی الٰہی حاکمیت کا اعتراف، اس کی وفادارانہ تابعداری، اور اس بات پر بھروسہ کہ وہ ہمارے مخلصی دینے والے یسوع مسیح کی خاطر ہم پر رحم فرمائے گا۔
عام جی اٹھنا   – تمام لوگوں کا جی اٹھنا تاکہ جب مسیح جلال میں واپس آئے تو خدا کی آخری عدالت کا سامنا کر سکیں۔
جلال    – ہماری نجات کا آخری مرحلہ، جب ہم ایک کامل ابدی بدن حاصل کرتے ہیں اور مکمل طور پر وہ بن جاتے ہیں جو ہمیں بننا چاہیے تھا، اور گناہ و موت پر مکمل فتح حاصل کر لیتے ہیں۔
انجیل – لفظی طور پر "خوشخبری"؛ یہ اعلان کہ یسوع کی ذات اور کام کے ذریعے خدا کی بادشاہی زمین پر آئی اور یہ اپنی عظیم تکمیل کی طرف بڑھ رہی ہے کیونکہ خدا ان لوگوں کو نجات عطا کرتا ہے جو یسوع کو مسیح کے طور پر قبول کرتے اور اس پر بھروسہ کرتے ہیں۔
فضل – خدا کی وہ عنایت جس کے ہم مستحق نہیں۔
شفاعت   – کسی دوسرے کی خاطر دعا کے ذریعے ثالثی یا التجا کرنا۔
درمیانی حالت – زمین پر ہماری اب کی زندگی اور جی اٹھنے کے بعد کی زندگی کے درمیان کی حالت۔
 فرائض   – خدا کے قائم کردہ وہ طریقے جو ہمارے ایمان کے اظہار اور خدا کی برکت حاصل کرنے کا ذریعہ ہیں؛ یعنی بپتسمہ اور عشائے ربانی۔
صدوقی – مسیح کے زمانے کا ایک یہودی فرقہ جو صرف موسیٰ کی لکھی ہوئی پانچ کتابوں (توریت) کو مانتا تھا اور فرشتوں، روحوں یا مردوں کے جی اٹھنے پر یقین نہیں رکھتا تھا۔
نجات – یسوع مسیح کی زندگی، موت اور جی اٹھنے کے ذریعے برائی کے تسلط اور گناہ کے خلاف خدا کی عدالت سے چھٹکارا پانا۔
شیول (sheol) – عبرانی اصطلاح جو عہد نامہِ قدیم میں فوت شدہ  روحوں (خواہ راستباز ہوں یا بدکار) کے مقام کے لیے استعمال ہوئی ہے۔
گناہ – بے دینی؛ خدا کی شریعت کی کسی بھی قسم کی عدم تعمیل یا خلاف ورزی۔
اسپرجن، چارلس – (1834-1892) انیسویں صدی کے برطانوی پادری اور مصنف؛ جنہیں اکثر "واعظوں کا شہزادہ" کہا جاتا ہے۔
ویسلے، جان – (1703-1791) اینگلیکن خادم اور ماہرِ الٰہیات؛ میتھوڈسٹ چرچ کے بانیوں میں سے ایک۔
ویسٹ منسٹر شارٹر کیٹیکزم – مسیحی تعلیمات کا ایک روایتی پروٹسٹنٹ خلاصہ، جو پہلی مرتبہ  1647 میں شائع ہوا تھا۔

